4. การประกอบธุรกิจของแต่ละสายผลิตภัณฑ์

4.1 ธุรกิจการให้บริการสร้างแบรนด์แบบครบวงจร

4.1.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

ผลิตภัณฑ์หรือบริการของบริษัท เป็นการให้บริการด้านการสร้างแบรนด์แบบครบวงจร (Branding
Solution Service) ตั้งแต่การให้คำปรึกษา การกำหนดกลยุทธ์ของแบรนด์
การกำหนดกลยุทธ์การสื่อสาร การออกแบบและการสร้างสรรค์ชิ้นงานโฆษณา แบบ
Through-the-line ซึ่งรวมทั้งสื่อ Above the line เช่น ภาพยนตร์โฆษณาทางโทรทัศน์
สปอตโฆษณาทางวิทยุ สื่อสิ่งพิมพ์ สื่อนิตยสาร สื่อกลางแจ้ง เป็นต้น และ Below the line
เช่นสื่อ ณ จุดขาย การจัดกิจกรรม
รวมไปถึงการให้คำปรึกษาด้านการประชาสัมพันธ์และการส่งเสริมการขาย
โดยทั้งหมดทำขึ้นเพื่อสื่อสารและเสริมสร้างความแข็งแรงให้แบรนด์
ตามโจทย์ทางการตลาดและธุรกิจของเจ้าของผลิตภัณฑ์และองค์กรที่ต้องการทำการสื่อสารสู่กลุ่มผู้บริโภคเป้าหมาย

ทั้งนี้เป้าหมายของแต่ละแบรนด์มีความแตกต่างในรายละเอียด
ขึ้นอยู่กับสภาวะของตลาดและสภาวะของ แบรนด์ในตลาดนั้นๆ
การกำหนดกลยุทธ์ให้กับแต่ละแบรนด์จึงมีความแตกต่างกันไปตามวัตถุประสงค์ เช่น
ต้องการให้แบรนด์เป็นที่จดจำ เป็นที่ชื่นชอบ เป็นแบรนด์ที่ผู้บริโภคเกิดความภักดีในแบรนด์ เป็นต้น
หรือความแตกต่างที่จุดเด่นของแบรนด์
ซึ่งอาจพัฒนามาจากสิ่งที่แบรนด์ครอบครองอยู่แล้วหรือสร้างขึ้นมาใหม่ก็ได้
ดังนั้นชิ้นงานโฆษณาที่ทำขึ้นเพื่อวัตถุประสงค์ที่แตกต่างให้กับกลุ่มเป้าหมายที่แตกต่างจึงมีแนวความคิดหลักทางการสร้างสรรค์
(Creative Concept) และรูปแบบที่หลากหลาย ไม่เหมือนกัน

ในขั้นตอนการผลิตชิ้นงานโฆษณา จะมีการส่งต่อไปยังบริษัทย่อยในกลุ่ม เช่น
การผลิตภาพยนตร์โฆษณา ดำเนินงานโดย บริษัท แม็ทชิ่ง สตูดิโอ พลัส จำกัด การจัดกิจกรรม
ดำเนินงานโดย บริษัท แม็ทชิ่ง เอ็นเตอร์เทนเม้นท์ จำกัด

-   นโยบายราคาและการกำหนดราคา

เป็นการบริหารและจัดสรรงบประมาณที่ได้จากเจ้าของผลิตภัณฑ์/บริการและองค์กร
เพื่อให้เกิดประโยชน์สูงสุดตามงบประมาณที่ได้รับ โดยมีค่าดำเนินการ ค่ากำหนดกลยุทธ์
ค่าสร้างสรรค์ชิ้นงานและค่าควบคุมการผลิต ตามปริมาณเนื้องาน ตามระดับความยากง่ายของงาน
และระยะเวลาการทำงาน

-   ลูกค้าและกลุ่มลูกค้าเป้าหมาย

กลุ่มบริษัทผู้เป็นเจ้าของผลิตภัณฑ์หรือบริการโดยตรง คือ บริษัท ห้างร้านเอกชน
รวมถึงองค์กรของรัฐบาล และรัฐวิสาหกิจ
ซึ่งมีทั้งกลุ่มที่ต้องการการกำหนดกลยุทธ์ของแบรนด์แบบครบวงจร
และกลุ่มที่สามารถกำหนดแนวทางโฆษณาและประชาสัมพันธ์ได้เอง
โดยมีความต้องการการที่จะใช้บริการด้านการสร้างสรรค์ชิ้นงาน
ซึ่งปัจจุบันลูกค้ากลุ่มนี้มีแนวโน้มสูงขึ้นกว่าปีที่แล้ว

4.1.2 การจัดหาผลิตภัณฑ์หรือบริการ

-   ขั้นตอนการบริการ Branding Solution Service สามารถแบ่งออกได้เป็น 3 ขั้นตอนดังนี้

1.  ขั้นตอนการกำหนดกลยุทธ์ของแบรนด์ (Brand Strategy Assessment)

กล่าวคือ เป็นขั้นตอนที่กำหนดทิศทางของแบรนด์
และกำหนดวิธีการในการสื่อสารทั้งหมดของแบรนด์เพื่อให้เป็นไปตามวัตถุประสงค์ทางการตลาดของเจ้าของผลิตภัณฑ์/บริการและองค์กร
โดยมีขั้นตอนที่สำคัญดังนี้

1.1 การประชุมเพื่อรับฟังโจทย์ทางการตลาดจากเจ้าของผลิตภัณฑ์/บริการและองค์กร (Brief)
เพื่อทำความเข้าใจของความสำคัญในการสื่อสารการตลาดที่ชัดเจน
ทำความเข้าใจสภาวะการแข่งขันของตลาดและสภาวะของแบรนด์ในตลาดปัจจุบัน
ทำความเข้าใจถึงสินค้า บริการ หรือองค์กรที่ต้องการทำการสื่อสาร
รวมทั้งวัตถุประสงค์ทางการตลาด

1.2 การระดมสมองเพื่อกำหนดทิศทาง (Brainstorm) หลังจากที่ได้รับฟังโจทย์
ทางทีมงานต้องหาข้อมูลเพิ่มเติมทั้งข้อมูลการตลาดและข้อมูลผู้บริโภค เพื่อมาทำการถกเถียง
หาจุดแข็ง จุดเด่น จุดที่แตกต่างของแบรนด์ร่วมกัน เพื่อกำหนดกลยุทธ์ให้กับแบรนด์

1.3 การกำหนดกลยุทธ์ของแบรนด์ (Brand Strategy) และกลยุทธ์การสื่อสาร ฝ่าย
Strategic Planning ทำการไตร่ตรองและกำหนดออกมาเป็นกลยุทธ์ของแบรนด์
ทั้งในส่วนที่เป็นหัวใจหลักของแบรนด์ บุคลิกของแบรนด์ (Brand Personality)
และส่วนที่เป็นกลยุทธ์การสื่อสาร (Communication Strategy)
ทั้งที่เป็นแคมเปญและเป็นงานโฆษณาเป็นเรื่องๆ

2.  ขั้นตอนการพัฒนาสร้างสรรค์ (Creative Development)

กล่าวคือ เป็นขั้นตอนที่ทีมงานสร้างสรรค์รับโจทย์ที่ผ่านการคิดเชิงกลยุทธ์แล้ว
นำมาแปรเป็นชิ้นงานสร้างสรรค์ที่น่าสนใจ แปลกใหม่ หลุดออกจากวิธีการสื่อสารแบบเดิมๆ
แต่ยังสะท้อนความเป็นตัวตนของแบรนด์อย่างเต็มเปี่ยม โดยมีขั้นตอนที่สำคัญดังนี้

2.1 การถ่ายทอดงานให้ทีมสร้างสรรค์ (Creative Brief) เพื่อให้ทีมสร้างสรรค์ (Creative
Team) คิดงานสร้างสรรค์ที่ตอบโจทย์ทางการตลาด และความเป็นแบรนด์
รวมไปถึงการคิดไอเดียแปลกใหม่ ที่นอกเหนือจากการใช้สื่อหลักในรูปแบบเดิม

2.2 การประชุมคัดเลือกงาน (Internal Meeting)
ในขั้นตอนนี้ทีมสร้างสรรค์นำเสนอชิ้นงานที่คิดมาทั้งหมด
เพื่อให้ทีมงานคัดกรองงานที่ตอบโจทย์ของแบรนด์ โดดเด่นและโดนใจ
ก่อนนำไปเสนอเจ้าของผลิตภัณฑ์/บริการ และองค์กร

3. การนำเสนองาน (Presentation)
เพื่อนำเสนอกลยุทธ์และชิ้นงานสร้างสรรค์สำหรับการสื่อสารของแบรนด์
รวมทั้งการจัดสรรงบประมาณของทั้งแคมเปญโดยรวม ให้กับเจ้าของผลิตภัณฑ์/บริการและองค์กร
ในขั้นตอนนี้อาจมีการปรับปรุงแก้ไขรายละเอียดตามความเหมาะสม
ก่อนหน้าที่ลงมือทำการผลิตชิ้นงานต่อไป

4. ขั้นตอนการผลิต (Production Process) เป็นไปตามชนิดของสื่อ
ระยะเวลาเป็นไปตามระดับความยากง่ายของชิ้นงาน โดยจะมีการเสนอค่าใช้จ่ายในแต่ละส่วน
ให้อนุมัติก่อนการดำเนินการผลิตในแต่ละส่วน
ซึ่งในส่วนของการผลิตภาพยนตร์โฆษณาและการจัดเตรียมการจัดกิจกรรม ดำเนินงานโดย บริษัท
แม็ทชิ่ง สตูดิโอ พลัส จำกัด และ บริษัท แม็ทชิ่ง เอ็นเตอร์เทนเม้นท์ จำกัด ตามลำดับ
ส่วนชิ้นงานประเภทอื่น เช่น สื่อดิจิตอล จะคัดเลือกตามความเหมาะสมของเนื้องาน

5. ขั้นตอนการลงโฆษณาและจัดกิจกรรม ในกรณีที่เป็นการซื้อสื่อเพื่อออกอากาศ จะมีการนำเสนอวัน
เวลา ที่จะออกอากาศและลงโฆษณาเพื่อให้เจ้าของผลิตภัณฑ์/บริการ
และองค์กรอนุมัติก่อนการออกอากาศ ส่วนในกรณีที่เป็นกิจกรรมเพื่อเปิดตัว (Launch event)
หรือกิจกรรมสัญจร (Roadshow) จะมีการนำเสนอรายละเอียด
และงบประมาณเพื่อทำการอนุมัติก่อนการดำเนินงานจริง

เห็นได้ชัดว่าสำหรับการให้บริการ Branding Solution Service นั้น
หัวใจอยู่ที่การเริ่มต้นที่ชัดเจน ทั้งการกำหนดกลยุทธ์และงานสร้างสรรค์
ส่วนการสานต่อทางความคิดในการผลิตชิ้นงานนั้น ก็เป็นการ Synergy กันของบริษัทในกลุ่ม
นับเป็นการต่อยอดทางธุรกิจที่ประสานต่อกันได้อย่างลงตัว
โดยมีบุคลากรซึ่งเป็นทีมงานเป็นตัวเชื่อมต่อกัน

4.1.3 การตลาดและสภาวะการแข่งขัน

ในปี2554 แม้ว่าเศรษฐกิจไทยประสบปัจจัยลบหลายด้าน ทั้งสถานการณ์ทางการเมือง
กระแสการถดถอยของเศรษฐกิจโลก แต่การใช้งบโฆษณาในปี 2554 ในช่วง 3
ไตรมาสแรกกลับเพิ่มขึ้น เพราะเจ้าของสินค้าและบริการหลายรายต่างพยายามทำการตลาด
เพื่อดึงดูดให้กลุ่มผู้บริโภคเป้าหมายสนใจในสินค้าและบริการของตน
เนื่องจากรู้ดีว่าผู้บริโภคเพียงแค่ชะลอการใช้จ่าย ไม่ใช่ไม่มีสภาพคล่องในการใช้จ่าย
แต่ในไตรมาสสุดท้าย วิกฤตการณ์น้ำท่วมได้พลิกสถานการณ์การซื้อสื่อไปโดยสิ้นเชิง จากหลายสาเหตุ
ทั้งภาคการผลิตที่ต้องหยุดชะงักลง และภาคการบริการที่ต้องประสบกับผลกระทบ
ส่งผลต่อค่าใช้จ่ายผ่านสื่อโฆษณาทั้งปีให้เพิ่มขึ้นในอัตราร้อยละ 3.59
ซึ่งต่ำกว่าอัตราการติบโตของปีที่ผ่านมา ซึ่งเติบโตถึงอัตราร้อยละ 11.83

สำหรับในปี 2554 อุตสาหกรรมโฆษณามีการใช้จ่ายโดยรวม 104,640 ล้านบาท เท่ากับสูงขึ้น
3,630 ล้านบาท จากปี 2553 ซึ่งมีค่าโฆษณาเท่ากับ 101,010 ล้านบาท
ดังแสดงในตารางเปรียบเทียบค่าใช้จ่ายผ่านสื่อโฆษณา

ตารางเปรียบเทียบค่าใช้จ่ายผ่านสื่อโฆษณาในปี 2553 และ 2554

  -------------------- --------- --------- --------- --------- -------- -------
  สื่อ                   2553                2554                ผลต่าง    

                       ล้านบาท    %         ล้านบาท    %         ล้านบาท   %

  โทรทัศน์               60,766    60.16     62,238    59.48     1,472    2.42

  วิทยุ                  6,116     6.05      5,928     5.67      -188     -3.07

  หนังสือพิมพ์             15,000    14.85     14,558    13.91     -442     -2.95

  นิตยสาร               5,694     5.64      5,708     5.45      14       0.25

  โรงภาพยนตร์           5,987     5.93      7,224     6.90      1,237    20.66

  สื่อกลางแจ้ง            3,849     3.81      4,272     4.08      423      10.99

  สื่อเคลื่อนที่ (Transit)   2,188     2.17      2,603     2.49      415      18.97

  สื่อในห้าง (In-Store)   1,121     1.11      1,640     1.57      519      46.30

  สื่ออินเทอร์เน็ต          290       0.29      470       0.45      180      62.07
  (Internet)                                                            

  รวม                  101,010   100.00    104,640   100.00    3,630    3.59
  -------------------- --------- --------- --------- --------- -------- -------

แหล่งที่มา : Nielsen Media Research

จากตารางการเปรียบเทียบความเติบโตของค่าใช้จ่ายสื่อโฆษณาในปี 2553 - 2554
ซึ่งเป็นผลจากการสำรวจของ นีลสัน มีเดีย (Nielsen Media Research) ในปี 2554
มีสัดส่วนมูลค่าการตลาดทางสื่อโทรทัศน์มากที่สุด โดยมีค่าใช้จ่ายเท่ากับ 62,238
ล้านบาทหรือคิดเป็นอัตราการเพิ่มขึ้นอัตราร้อยละ 2.42 เมื่อเปรียบเทียบกับปีที่ผ่านมา
นอกจากนี้สื่อที่เติบโตอย่างก้าวกระโดดคือสื่ออินเทอร์เน็ตที่โตขึ้นถึงอัตราร้อยละ 62.07
สื่อที่มีการเติบโตอย่างต่อเนื่องคือสื่อในห้าง (In-store) สื่อเคลื่อนที่ (Transit)
และสื่อกลางแจ้ง เติบโตถึงอัตราร้อยละ 46.30 , 18.97 และ 10.99 ตามลำดับ
ส่วนสื่อโรงภาพยนตร์กลับมาโตอีกครั้งในปี 2554 โดยเติบโตถึงอัตราร้อยละ 20.66

โดยเจ้าของสินค้าส่วนใหญ่ยังมองสื่อโทรทัศน์เป็นสื่อหลัก
และยังเป็นสื่อหลักที่เอเยนซี่โฆษณาจะเลือกใช้ เพื่อเข้าถึงกลุ่มเป้าหมายให้มากที่สุด
ส่งผลให้งบโฆษณาผ่านสื่อโทรทัศน์เพิ่มขึ้น 1,472 ล้านบาท เท่ากับเพิ่มขึ้นอัตราร้อยละ 14.79 ในปี
2554 (บริษัท นีลสัน มีเดีย รีเสิร์ช (ประเทศไทย) จำกัด) ส่วนสื่ออินเตอร์เน็ต
ยังคงเป็นสื่อที่น่าจับตามอง เพราะอัตราการเติบโตสูงถึงอัตราร้อยละ 62.07 ในปี 2554
และยังมีการใช้สื่ออินเตอร์เน็ตเพิ่มขึ้นอย่างต่อเนื่อง ทั้งผ่าน Website ของแบรนด์
รวมทั้งการสร้างกระแสด้วย Social media และ Video Clip
ที่แฝงการขายสินค้าเพื่อให้เกิดความชื่นชอบในแบรนด์ (Branded content)
ทำให้เกิดการกระจายไปยังกลุ่มเป้าหมายที่แท้จริงได้เร็ว ง่าย
และเสียค่าใช้จ่ายน้อยมากเมื่อเทียบกับสื่ออื่น
โดยใช้งบประมาณในการผลิตสื่อเพื่ออินเตอร์เน็ตไม่สูงมากนักเมื่อเทียบกับการผลิตสื่อภาพยนตร์โฆษณาทางโทรทัศน์

ยอดค่าใช้จ่ายโฆษณาผ่านสื่อต่างๆ ในปี 2550 - 2554

(หน่วย ล้านบาท)

[]

  --------------------- ---------- --------- ---------- ---------- ---------
  สื่อ                    2550       2551      2552       2553       2554

  โทรทัศน์                53,491     51,137    52,935     60,766     62,238

  วิทยุ                   6,318      6,933     6,168      6,116      5,928

  หนังสือพิมพ์              15,809     15,282    14,149     15,000     14,558

  นิตยสาร                6,067      5,998     5,426      5,694      5,708

  โรงภาพยนตร์            4,341      4,173     4,856      5,987      7,224

  สื่อกลางแจ้ง             4,481      4,229     3,965      3,849      4,272

  สื่อเคลื่อนที่ (Transit)    956        1,372     1,764      2,188      2,603

  สื่อในห้าง (In-Store)    570        826       819        1,121      1,640

  สื่ออินเทอร์เน็ต           -          172       259        290        470
  (Internet)                                                       

  รวม                   92,035     90,120    90,341     101,010    104,640

  ผลต่าง (%)             2.56       -2.08     0.25       11.83      3.59
  --------------------- ---------- --------- ---------- ---------- ---------

แหล่งที่มา : Nielsen Media Research

สภาวะการแข่งขันและกลยุทธ์ทางการตลาด

จากสภาพเศรษฐกิจในปี 2554 แม้ว่าการซื้อสื่อจะสูงขึ้น
แต่การบริหารงบประมาณเพื่อลดต้นทุนทั้งในส่วนเจ้าของผลิตภัณฑ์/บริการและองค์กร
รวมถึงฝ่ายเอเยนซี่โฆษณา ให้เป็นไปอย่างมีประสิทธิภาพมากขึ้น
ส่งผลให้เกิดมีการชะลอการใช้จ่ายและลดงบประมาณในการว่าจ้างผลิตชิ้นงานในแต่ละส่วน
เพื่อรอดูสถานการณ์ทางเศรษฐกิจและการเมือง
รวมทั้งในช่วงวิกฤตน้ำท่วมมีการหยุดผลิตภาพยนตร์โฆษณาและออกอากาศตามแผนการตลาดเดิม
และหันไปใช้งบประมาณในการช่วยเหลือผู้ประสบภัยมากขึ้น
ทำให้ไตรมาสสุดท้ายซึ่งโดยปกติจะเป็นช่วงที่มีการซื้อสื่อสูงของปีลดลงอย่างมาก
ดังจะเห็นได้จากตัวเลขในตารางยอดค่าใช้จ่ายการซื้อสื่อรายเดือน
อีกทั้งลูกค้าบางรายใช้โฆษณาเก่าที่เคยใช้มานานแล้ว เพื่อการประหยัดค่าผลิตโฆษณา
นอกจากนั้นยังมีการแบ่งงบประมาณไปใช้ในสื่อที่หลากหลายมากขึ้น เช่น สื่อในห้าง (In-store)
ซึ่งมีต้นทุนการผลิตที่ต่ำกว่าและยอมเสียค่าซื้อสื่อในห้างแทน เนื่องจากเป็นจุดที่มีผลต่อการตัดสินใจซื้อ
ณ จุดขาย กับผู้บริโภคโดยตรง มีการหันไปใช้งบการโฆษณาในด้านการจัด Event promotion
และกิจกรรมส่งเสริมการขายแบบอื่นที่ให้ผลกับยอดขายโดยตรงมากขึ้น
รวมทั้งการใช้สื่ออินเตอร์เน็ตและ Social media มากขึ้นอย่างเห็นได้ชัด

ยอดค่าใช้จ่ายการซื้อสื่อรายเดือน (หน่วย : ล้านบาท)

[]

  ------ -------- --------- ------- -------- --------- -------- --------- -------- -------- ------- ---------- --------
         มกราคม   กุมภาพันธ์   มีนาคม   เมษายน   พฤษภาคม   มิถุนายน   กรกฎาคม   สิงหาคม   กันยายน   ตุลาคม   พฤศจิกายน   ธันวาคม

  ปี 2551 6,182    6,745     7,846   7,707    7,881     7,778    7,534     7,524    7,490    7,772   7,791      7,807

  ปี 2552 6,462    6,323     7,432   6,985    7,324     7,108    7,423     7,738    7,629    8,317   8,437      8,233

  ปี 2553 6,872    7,247     8,595   8,177    8,038     8,575    9,131     8,601    8,564    9,127   9,489      9,211

  ปี 2554 7,977    7,759     9,436   9,166    9,238     9,043    9,131     9,462    9,058    8,665   7,042      7,845
  ------ -------- --------- ------- -------- --------- -------- --------- -------- -------- ------- ---------- --------

แหล่งที่มา : Nielsen Media Research

ทั้งนี้ความคาดหวังในการใช้สื่อแต่ละประเภทมีความแตกต่างกัน แต่ก็มีการทำงานที่สอดประสานกัน
เช่น สื่อภาพยนตร์โฆษณา ใช้เพื่อสร้างการจดจำ ผ่านความคิดสร้างสรรค์
และเพื่อสร้างอิทธิพลจูงใจหรือเปลี่ยนทัศนคติและพฤติกรรมของผู้บริโภคให้เป็นไปตามวัตถุประสงค์ของโฆษณา
ส่วนสื่ออินเตอร์เน็ตใช้เพื่อการเข้าถึงกลุ่มผู้บริโภคเป้าหมาย โดยให้ผู้บริโภคเป็นผู้เลือกสื่อเอง
และสื่อในห้างเพื่อการตัดสินใจซื้อ ณ จุดขาย

จากสภาพการณ์ในปัจจุบัน ทำให้บริษัทได้ทำการปรับเปลี่ยนโครงสร้าง
เพื่อตอบรับโจทย์ทางการตลาดของเจ้าของผลิตภัณฑ์/บริการและองค์กร ได้อย่างรอบด้านมากขึ้น
โดยพยายามลดต้นทุนที่ไม่จำเป็น หรือไม่คุ้มค่าต่อการลงทุนในระยะยาว
แต่เพิ่มความใส่ใจในการคัดเลือกทีมงานที่มีศักยภาพอย่างแท้จริง
ในการวางแผนและดำเนินงานที่เข้มข้น ในด้านเนื้อหา คุณภาพ และความพึงพอใจของลูกค้า
ภายใต้ข้อจำกัดต่างๆ เพื่อเพิ่มความสามารถในการแข่งขัน
และปรับเปลี่ยนกลยุทธ์ให้การนำเสนองาน ตอบโจทย์ได้อย่างรวดเร็ว เพื่อนำมาสร้างวิธีการ
ที่จะก่อให้เกิดโอกาสทางธุรกิจให้กับลูกค้า เพื่อให้เกิดความประทับใจ และไว้วางใจซึ่งกันและกัน
จนเป็นความสัมพันธ์ที่ดีในระยะยาวกับทุกฝ่าย รวมทั้งการผสมผสานกลยุทธ์ทางการตลาด
(Integrated marketing) ระหว่างบริษัทในเครือ ในการแสวงหาลูกค้า
และตอบโจทย์ในการสร้างแบรนด์ ยี่ห้อตราสินค้า แบบครบวงจร ทั้งทางผลิตภาพยนตร์โฆษณา
การจัดอีเว้นท์ และการใช้สื่ออื่น ๆ ที่มีในกลุ่มบริษัทแม็ทชิ่งอย่างต่อเนื่อง

-   การวิเคราะห์คู่แข่ง

สภาพตลาดการแข่งขันโดยรวมของธุรกิจการให้บริการด้าน Branding ในช่วงปีที่ผ่านมา
แบ่งได้เป็นหลัก

1.  บริษัทตัวแทนโฆษณาข้ามชาติ (Multi-national Advertising Agency)
    ซึ่งดูแลผลิตภัณฑ์แบรนด์ข้ามชาติเป็นหลัก เนื่องจากมีสัญญาผูกพันจากบริษัทต้นสังกัด
    มีจำนวนพนักงานหลายแผนก รวมทั้งมีแนวคิดเชิงกลยุทธ์เป็นแบบฉบับของตนเอง

2.  บริษัทตัวแทนโฆษณาของคนไทย (Local Advertising Agency)
    มีทั้งที่เป็นบริษัทเต็มรูปแบบกลุ่มบุคคลที่ออกมาจากบริษัทใหญ่เพื่อมาเปิดให้บริการเอง

-   กลยุทธ์การแข่งขันในปี 2554

ในธุรกิจการให้บริการด้าน Branding มีกลยุทธ์กับกลุ่มลูกค้าสองส่วนดังนี้

1.  บริษัทคนไทย ที่ต้องการสร้างแบรนด์ ซึ่งมีทั้งกลุ่มลูกค้าที่คิดวางแผนงานเองได้
    ต้องการเพียงการคิดงานสร้างสรรค์กับการผลิตชิ้นงานสร้างสรรค์สำหรับแบรนด์
    และกลุ่มลูกค้าที่ต้องการการวางแผนแบบครบวงจร ตั้งแต่กลยุทธ์การคิดงานสร้างสรรค์
    ที่มีไอเดียแปลกใหม่ รวมไปถึงการผลิตชิ้นงาน ซึ่งในส่วนนี้การดำเนินงานใช้ระยะเวลา
    มีการเสนอแผนงานระยะยาวและทำงานกันแบบผูกพันกันข้ามปี

2.  หน่วยงานของรัฐบาล ซึ่งมักเป็นการประมูลงาน ตามแผนงานแต่ละแคมเปญ
    มีงบประมาณเพื่อให้มาจัดสรรการผลิตชิ้นงานและซื้อสื่อ
    ในระยะเวลาที่กำหนดของแต่ละแคมเปญ การทำงานไม่ได้ผูกพันแบบระยะยาว
    แต่สามารถสร้างผลงานเพื่อต่อยอดในการประมูลงานราชการต่อไป
    ทั้งในหน่วยงานเดิมและหน่วยงานอื่น

ต่อมาเมื่อสภาพการณ์ตลาดเปลี่ยนไป ทางบริษัทพบว่าการทำงานแบบผูกพันข้ามปี
และการนำเสนอแบบระยะยาวก็ยังคงเป็นการทำงานแบบรับจ้าง
ไม่ก่อให้เกิดรายได้ที่ยั่งยืนเท่าที่ควร จึงได้มีการปรับกลยุทธ์ใหม่เพื่อก่อให้เกิดรายได้ที่ยั่งยืน ดังนี้

ผู้คิด Content ในสื่อต่างๆ (Content creator) เช่น โทรทัศน์, Event marketing ต่างๆ
โดยใช้ทักษะและประสบการณ์ที่สั่งสมมาทั้งในส่วนของการผลิตภาพยนตร์โฆษณาทางโทรทัศน์และการจัด
Event ต่างๆ ซึ่งเป็น Content ที่สามารถต่อยอดในระยะยาวได้ มีรายได้หลักจากสปอนเซอร์

คาดว่าแผนดังกล่าว จะทำให้บริษัทสามารถสร้างรายได้ที่ยั่งยืน
มีการลดต้นทุนคงที่ที่ไม่จำเป็นลงด้วยการบริหารและทีมงานมืออาชีพ ซึ่งไม่ต้องใช้คนจำนวนมาก
แต่ดำเนินงานด้วยความมีประสิทธิภาพ
และสามารถสร้างผลกำไรแบบต่อยอดให้กับบริษัทในกลุ่มได้อีกด้วย

ในอนาคตกลุ่มบริษัทแม็ทชิ่ง จะยังคงเพิ่มขีดความสามารถในบุคลากร
และการสร้างสรรค์ผลงานคุณภาพ ควบคู่ไปกับความสามารถในการส่งต่องานไปยังบริษัทในกลุ่ม
เพื่อทำกำไรสูงสุดให้กับผู้ถือหุ้นอย่างมั่นคงสืบไป

4.2 ธุรกิจการผลิตภาพยนตร์โฆษณา

4.2.1 ลักษณะของผลิตภัณฑ์หรือบริการ

-   ลักษณะของผลิตภัณฑ์หรือบริการ

1. ผลิตภัณฑ์หรือบริการของบริษัท เป็นการให้บริการด้านการผลิตภาพยนตร์โฆษณา
มีลักษณะเป็นภาพยนตร์ที่มีระยะเวลาในการนำเสนอในโทรทัศน์ภายในระยะเวลา 15 , 30 , 45
, 60 วินาที หรือนานกว่านั้น เพื่อใช้ในการโฆษณาสินค้าหรือเพื่อสื่อสารสิ่งที่ลูกค้าต้องการนำเสนอ
โดยภาพยนตร์โฆษณาแต่ละเรื่องจะมีลักษณะในการนำเสนอแตกต่างกันไป
ขึ้นอยู่กับความคิดสร้างสรรค์ของบริษัทตัวแทนโฆษณา และความสามารถของผู้ผลิตภาพยนตร์โฆษณา
ในการสื่อแนวความคิดดังกล่าวต่อผู้ชม
โดยที่ผู้ผลิตภาพยนตร์โฆษณาแต่ละรายก็จะมีรูปแบบการนำเสนอที่แตกต่างกันไป
ขึ้นอยู่กับทักษะความชำนาญ และแนวคิดของผู้ผลิตรายนั้นๆ รวมทั้งความพร้อม
ความชำนาญของผู้ผลิตแต่ละรายทั้งในเรื่องนักแสดง ทีมงาน เสื้อผ้า อุปกรณ์ และการจัดหาสถานที่
กล้องและการตัดต่อ

2. การให้บริการปรับเปลี่ยนงานโฆษณาที่เคยผลิตมาแล้ว
เพื่อให้เข้ากับการเปลี่ยนแปลงและความต้องการใหม่ของลูกค้า
รวมถึงการจัดจำหน่ายงานโฆษณาของบริษัท ที่เคยผลิตมาแล้วให้แก่ลูกค้า
อันเป็นผลมาจากความต้องการของลูกค้าในการจัดเก็บหรือเผยแพร่งานโฆษณาของตนเพิ่มเติม

ทั้งนี้ธุรกิจผลิตภาพยนตร์โฆษณาและบริการ ด้าน Branding Solution Service
สามารถสร้างรายได้ให้แก่ กลุ่มบริษัทแม็ทชิ่ง ในปี 2554 เท่ากับ 158.71 ล้านบาท
หรือคิดเป็นร้อยละ 26.40 ของรายได้รวมทั้งหมด

-   นโยบายราคาและการกำหนดราคา

การกำหนดราคาภาพยนตร์โฆษณาแต่ละเรื่อง จะกำหนดตามระดับคุณภาพของงาน
การผลิตฉากประกอบ การจัดหานักแสดง สถานที่ถ่ายทำและระยะเวลาที่ใช้ในการผลิต
โดยนำต้นทุนจากการประมาณการบวกกำไรเป็นฐานในการกำหนดราคา

-   ลูกค้าและกลุ่มลูกค้าเป้าหมาย

ลูกค้าของกลุ่มบริษัทในธุรกิจผลิตภาพยนตร์โฆษณา ส่วนใหญ่ คือ

กลุ่มบริษัทตัวแทนโฆษณา (Agency) คือ
บริษัทโฆษณาที่ให้คำแนะนำปรึกษาแก่ลูกค้าซึ่งเป็นเจ้าของสินค้าที่ต้องการนำเสนอภาพยนตร์โฆษณา
เนื่องจากโดยทั่วไปเจ้าของผลิตภัณฑ์หรือบริการจะว่าจ้างบริษัทตัวแทนโฆษณา
เพื่อทำหน้าที่ดูแลการโฆษณาและประชาสัมพันธ์ทั้งหมดให้แก่เจ้าของผลิตภัณฑ์หรือบริการดังกล่าว
โดยหากเป็นการโฆษณาประชาสัมพันธ์ทางโทรทัศน์ บริษัทตัวแทนโฆษณา
จะเป็นผู้คิดรูปแบบโฆษณาที่ต้องการ (Storyboard) และจะทำการว่าจ้างผู้ผลิตภาพยนตร์โฆษณา
(Production House) เพื่อผลิตภาพยนตร์โฆษณาดังกล่าวต่อไป ซึ่งลูกค้าของบริษัท
มีทั้งลูกค้าที่เป็นบริษัทตัวแทนโฆษณาที่ตั้งอยู่ในประเทศ และบริษัทตัวแทนโฆษณาในต่างประเทศ เช่น
ญี่ปุ่น จีน อินโดนีเซีย มาเลเซีย เวียดนาม และสิงคโปร์
ซึ่งปัจจุบันมีสัดส่วนรายได้ในการผลิตโฆษณาต่างประเทศอยู่ที่ร้อยละ 17.25
จากรายได้ในการผลิตโฆษณาทั้งหมด

โดยสรุปการสร้างความสำเร็จของกลุ่มบริษัทแม็ทชิ่ง
มาจากความชำนาญในการผลิตภาพยนตร์โฆษณาระดับมืออาชีพ รวมทั้งการให้บริการ
และการสร้างความสัมพันธ์ที่ดี ของกลุ่มบริษัทต่อลูกค้าอย่างดีเยี่ยม
เป็นที่ประทับใจต่อกลุ่มลูกค้าต่างประเทศ ทำให้ในช่วงปี 2553 - 2554
กลุ่มบริษัทแม็ทชิ่งมีรายได้จากการรับผลิตภาพยนตร์โฆษณาและบริการสร้างแบรนด์แบบครบวงจรจากลูกค้าดังกล่าว
ซึ่งสามารถแบ่งสัดส่วนได้ดังนี้

แบ่งตามแหล่งที่มาของรายได้

(หน่วย : ล้านบาท)

  -------------------------------------- ----------------- --------------
  รายการ                                 ม.ค.-ธ.ค. 53      ม.ค.-ธ.ค.54

                                         รายได้             รายได้

  รายได้จากในประเทศ                       222.97            131.34

  รายได้จากต่างประเทศ                      36.28             27.37

  รวม                                    259.25            158.71
  -------------------------------------- ----------------- --------------

* บริษัท แม็ทชิ่ง แม็กซิไมซ์ โซลูชั่น จำกัด (มหาชน) (MMS) และบริษัท กู๊ดดี้ ฟิล์ม บีเคเค จำกัด
(GF) ว่าจ้างให้ บริษัท แม็ทชิ่ง สตูดิโอ พลัส จำกัด (MSP) เป็นผู้ผลิตภาพยนตร์โฆษณา

4.2.2 การจัดหาผลิตภัณฑ์หรือบริการ

-   ขั้นตอนการผลิตภาพยนตร์โฆษณา สามารถแบ่งออกได้เป็น 3 ขั้นตอนดังนี้

  1. ขั้นตอนการเตรียมงานก่อนการถ่ายทำ (Pre-Production)

กล่าวคือ เป็นขั้นตอนที่กำหนดกระบวนการดำเนินงานและระยะเวลา
เพื่อให้เป็นไปตามความต้องการของบริษัทตัวแทนโฆษณาและลูกค้าซึ่งเป็นเจ้าของผลิตภัณฑ์
โดยขั้นตอนการเตรียมงานก่อนการถ่ายทำที่สำคัญมีดังต่อไปนี้

1.1 การประชุมเพื่อหาแนวทางในการปฏิบัติ (Internal Meeting)
เป็นขั้นตอนการตกลงและทำความเข้าใจระหว่างผู้กำกับและบริษัทตัวแทนโฆษณา หรือลูกค้า
ถึงบทภาพยนตร์โฆษณา เมื่อตกลงถึงรูปแบบหรือแนวทางของภาพยนตร์โฆษณาแล้ว
ผู้กำกับจะให้ฝ่ายต่างๆ ดำเนินการจัดการเตรียมหาสถานที่ นักแสดง เสื้อผ้า อุปกรณ์ และฉาก

1.2 การจัดหาสถานที่ในการถ่ายทำ (Location) ทั้งนี้ มี 2 ลักษณะคือ
สถานที่ที่ใช้ถ่ายทำภายนอก และสถานที่ที่ถ่ายทำในสตูดิโอ
ซึ่งการจัดหาสถานที่จะต้องมีการคำนึงถึงความสะดวกในการถ่ายทำ
ความเหมาะสมของสถานที่กับลักษณะของสินค้าที่จะนำเสนอ
งบประมาณในการเช่าสถานที่ต้องตรงตามแนวคิด ( Concept )
ในการทำโฆษณาดังที่ได้มีการตกลงกันไว้ ฐานข้อมูลสำหรับสถานที่ถ่ายทำ
นับเป็นหัวใจสำคัญสำหรับวงการภาพยนตร์โฆษณา ซึ่งบริษัทได้เตรียมหน่วยงานมืออาชีพในด้านนี้
อีกทั้งมีการปรับปรุงฐานข้อมูลสารสนเทศด้านนี้อยู่ตลอดเวลา

1.3 การคัดเลือกผู้แสดง (Casting) ผู้แสดงเป็นองค์ประกอบสำคัญ
ที่ส่งผลต่อความสำเร็จของการผลิตภาพยนตร์โฆษณา
ดังนั้นการคัดเลือกผู้แสดงจึงถือเป็นขั้นตอนที่สำคัญอีกขั้นตอนหนึ่ง
ทั้งนี้จะสรรหาหรือคัดเลือกผู้แสดงจาก

1) ฐานข้อมูลของกลุ่มบริษัทซึ่งมีหน่วยงาน ที่ทำการคัดเลือกผู้แสดงไว้
โดยมีการเก็บข้อมูลของผู้ที่มาคัดเลือกไว้ แยกเป็นกลุ่มๆเพื่อง่ายต่อการคัดเลือก

2) บริษัทผู้จัดหาผู้แสดง (Modeling)

3) นักแสดงหรือบุคคลที่เป็นที่รู้จักหรือนักแสดงที่ลูกค้ากำหนดมา

1.4 การเตรียมอุปกรณ์ประกอบฉากและเครื่องแต่งกาย กลุ่มบริษัทแม็ทชิ่งมีหน่วยงานที่ชำนาญ
ในการจัดเตรียมอุปกรณ์ประกอบฉาก และฝ่ายเครื่องแต่งกาย เพื่อรับผิดชอบงานในด้านดังกล่าว

1.5 การทำบทโฆษณาสำหรับการถ่ายทำ ซึ่งครอบคลุมรายละเอียดในการถ่ายทำทุกอย่างตั้งแต่ ฉาก
มุมกล้อง ขนาดภาพ ความยากในแต่ละฉาก ตลอดจนเรื่องการแสดงของผู้แสดงในแต่ละฉาก
เมื่อมีการเตรียมการดังกล่าวข้างต้นแล้ว ทางทีมงานผู้รับผิดชอบจะมีการประชุม
ถึงความคืบหน้าและทำความเข้าใจในการปฏิบัติงาน
หากมีการแก้ไขปรับปรุงในส่วนใดก็จะมีการรับรู้กันในขั้นนี้

  2 . ขั้นตอนการถ่ายทำ (Production)

กล่าวคือ เป็นขั้นตอนที่สำคัญที่สุด ของกระบวนการผลิตภาพยนตร์โฆษณา
เนื่องจากเป็นขั้นตอนที่นำความคิดจากฝ่ายสร้างสรรค์ ( Creative ) มาทำการถ่ายทำ
ซึ่งองค์ประกอบที่สำคัญ ของขั้นตอนนี้ คือ ผู้กำกับภาพยนตร์โฆษณา(Director )
เนื่องจากเป็นผู้ทำความเข้าใจบทภาพยนตร์ ( Storyboard )
และแปลบทดังกล่าวออกมาเป็นภาพยนตร์
รวมทั้งยังเป็นผู้ควบคุมแนวทางการดำเนินงานและกำหนดบทบาทและหน้าที่ของผู้ร่วมงาน
นอกจากผู้กำกับภาพยนตร์แล้ว องค์ประกอบอื่นๆที่มีส่วนสนับสนุนในการผลิตภาพยนตร์โฆษณา ได้แก่

2.1 หน่วยผู้ผลิตงาน ซึ่งนอกจากจะมีผู้กำกับแล้ว ยังประกอบด้วยผู้ช่วยผู้กำกับภาพยนตร์โฆษณา (
Assistant Director ) ผู้อำนวยการผลิต ( Producer ) ผู้ช่วยการผลิต ( Assistant
Producer )

2.2 ทีม Production Service คือหน่วยงานที่ช่วยให้การผลิตของหน่วยงานผู้ผลิตนั้น
มีความรวดเร็วมากขึ้น โดยจะทำงานตามความต้องการของฝ่ายผลิต ซึ่งประกอบด้วย
ฝ่ายสร้างสรรค์บอร์ด ( Pre-Pro.Man ) ฝ่ายช่างภาพ ( Camera ) ฝ่ายจัดหาผู้แสดง (
Casting ) และฝ่ายศิลปกรรม ( Art )

3. ขั้นตอนหลังการถ่ายทำ ( Post – Production )

กล่าวคือ หลังจากได้ทำการบันทึกภาพ ( Pre-Mastering ) เรียบร้อยแล้ว
ขั้นตอนต่อมาเป็นขั้นตอนตัดต่อ ตกแต่งเสียงเพิ่มเติม เพื่อให้สามารถเรียงลำดับภาพ
รวมไปถึงการทำ Special Effect , Computer Graphic ต่างๆ
เพื่อให้ประกอบเป็นเรื่องราวที่สามารถสื่อสารให้ผู้ชมเกิดความเข้าใจได้
ซึ่งขั้นตอนนี้ต้องอาศัยองค์ประกอบสำคัญ คือฝ่ายตัดต่อหลังการถ่ายทำ (Post) ประกอบด้วย
บุคลากรที่มีความสามารถในด้านเทคนิค และความชำนาญในการตัดต่อ
นอกจากนี้ยังต้องอาศัยเครื่องมือที่มีเทคโนโลยีที่ทันสมัย
เพื่อทำให้ภาพยนตร์โฆษณาที่ผลิตออกมาสื่อสารข้อมูลตามที่ลูกค้าและผู้กำกับต้องการได้

เห็นได้ว่าองค์ประกอบที่สำคัญในการผลิตภาพยนตร์โฆษณาทั้ง 3 ขั้นตอนดังกล่าว ได้แก่
บุคลากรซึ่งเป็นทีมงานฝ่ายผลิต และอุปกรณ์ในการถ่ายทำ
โดยกลุ่มบริษัทแม็ทชิ่งได้มีการเช่าอุปกรณ์ดังกล่าวจากบริษัท เกียร์เฮด จำกัด ซึ่งเป็นบริษัทย่อย ณ
วันที่ 31 ธันวาคม 2554 บริษัทสามารถผลิตภาพยนตร์โฆษณาได้ทั้งสิ้น 73 เรื่องในปี 2553
และผลิตภาพยนตร์โฆษณาจำนวน 83 เรื่องในปี 2554

ตารางกำลังการผลิตภาพยนตร์โฆษณาในปี 2553 และ 2554

  ----------------------- ----------------------- -----------------------
  รายการ                  ม.ค.-ธ.ค.2553           ม.ค.-ธ.ค.2554

  ภาพยนตร์โฆษณาในประเทศ    70                      76

  ภาพยนตร์โฆษณาต่างประเทศ   3                       7

  รวม                     73                      83
  ----------------------- ----------------------- -----------------------

4.2.3 การตลาดและสภาวะการแข่งขัน

ในปี 2554 เศรษฐกิจไทยประสบปัจจัยลบหลายด้าน ทั้งสถานการณ์ทางการเมือง
กระแสการถดถอยของเศรษฐกิจโลก รวมถึงวิกฤตการณ์น้ำท่วม
การผลิตภาพยนตร์โฆษณาสำหรับในประเทศ
จึงเกิดมีการชะลอการใช้จ่ายและลดงบประมาณในการว่าจ้างผลิตชิ้นงานในแต่ละส่วน
เพื่อรอดูสถานการณ์ทางเศรษฐกิจและการเมือง
อีกทั้งในช่วงวิกฤตน้ำท่วมมีการหยุดผลิตภาพยนตร์โฆษณาและออกอากาศตามแผนการตลาดเดิม
และหันไปใช้งบประมาณในการช่วยเหลือ ผู้ประสบภัยมากขึ้น ในขณะที่ลูกค้าบางรายใช้โฆษณาเก่า
ที่เคยใช้มานานแล้วเพื่อการประหยัดค่าผลิตโฆษณา
รวมทั้งหันไปผลิตสื่อที่สร้างกระแสทางอินเตอร์เน็ต เช่น clip ที่แฝงการขายสินค้า
เพื่อให้เกิดความชื่นชอบในแบรนด์ ( Branded content )
ทำให้เกิดการกระจายไปยังกลุ่มเป้าหมายที่แท้จริงได้เร็ว ง่าย เสียค่าใช้จ่ายน้อยกว่ามาก
เมื่อเทียบกับการผลิตสื่อภาพยนตร์โฆษณาตามปกติ

-   สภาวะการแข่งขันและกลยุทธ์ทางการตลาด

จากสภาพเศรษฐกิจในปี 2554 แม้ว่างบการซื้อสื่อโฆษณาโดยรวมไม่ได้ลดลง
แต่ลูกค้าส่วนใหญ่มีการชะลอการใช้จ่ายและลดงบประมาณในการว่าจ้างผลิตภาพยนตร์โฆษณา
ลูกค้าบางรายใช้โฆษณาเก่าที่เคยใช้มานานแล้ว เพื่อการประหยัดค่าผลิตโฆษณา
นอกจากนั้นลูกค้าประเภทบริษัทตัวแทนโฆษณาพยายามควบคุมต้นทุนและลดต้นทุนการผลิตภาพยนตร์โฆษณา
รวมถึงการพยายามใช้ภาพยนตร์โฆษณา ที่มีความยาวไม่มาก
และเน้นไปใช้งบการโฆษณาในด้านการจัด Event promotion
และกิจกรรมส่งเสริมการขายแบบอื่น ที่ให้ผลกับยอดขายโดยตรงมากขึ้น รวมไปถึงสื่อในอินเตอร์เน็ต
โดยหันไปใช้ผู้ผลิตรายเล็กๆมากขึ้นเพื่อประหยัดต้นทุน

แม้ว่าความคาดหวังจากการผลิตและใช้ภาพยนตร์โฆษณาในการทำตลาดยังคงเหมือนเดิม คือ
ต้องการภาพยนตร์โฆษณาที่แตกต่าง มีความคิดสร้างสรรค์
และมีอิทธิพลที่จะจูงใจหรือเปลี่ยนทัศนคติและพฤติกรรมของผู้บริโภค
ให้เป็นไปตามวัตถุประสงค์ของโฆษณา คือ ซื้อสินค้า
ดังนั้นถึงแม้ปัจจัยที่มาเป็นข้อจำกัดในการทำงานของ Production house จะมากขึ้น
แต่โจทย์ที่เป็นหน้าที่หลักของบริษัทยังเหมือนเดิม
เพราะหากโอนเอียงไปตามสภาวะเศรษฐกิจมากเกินไปจนมีผลต่อคุณภาพงานก็อาจจะยิ่งทำให้เสียลูกค้าที่ยังต้องการคุณภาพงานในระดับสูงไป
แต่ก็ปฏิเสธไม่ได้ว่าการผลิตสื่อสำหรับอินเตอร์เน็ต เป็นสิ่งที่ทวีความสำคัญมากขึ้นจนไม่อาจมองข้าม

จากสภาพการในปัจจุบัน ทำให้บริษัทต้องทำการปรับเปลี่ยนโครงสร้างการดำเนินธุรกิจ
โดยพยายามลดต้นทุนที่ไม่จำเป็นหรือไม่คุ้มค่าต่อการลงทุนในระยะยาว
แต่เพิ่มความใส่ใจในการคัดเลือกทีมงาน
ที่มีศักยภาพอย่างแท้จริงในการวางแผนและดำเนินงานที่เข้มข้น ในด้านเนื้อหา คุณภาพ
และความพึงพอใจของลูกค้า ภายใต้ข้อจำกัดต่าง ๆ เพื่อเพิ่มความสามารถในการแข่งขัน
และปรับเปลี่ยนกลยุทธ์ ในการให้การสนับสนุนทีมงานฝ่ายผลิตอย่างต่อเนื่อง
รวมไปถึงการรองรับการผลิตสื่อในอินเตอร์เน็ต (Digital Media Production)
เพื่อตอบรับการเติบโตของการใช้สื่ออินเตอร์เน็ต รวมไปถึงการผลิต Branded content ใน
Social media ที่กำลังเพิ่มมากขึ้น

การวิเคราะห์คู่แข่ง

สภาพตลาดการแข่งขันโดยรวม ของธุรกิจผู้ผลิตภาพยนตร์โฆษณา ในช่วงปีที่ผ่านมา
สภาพตลาดแบ่งได้เป็น

1.  บริษัทขนาดใหญ่ หรือบริษัทที่มีเครือข่ายหรือบริษัทลูก ที่มีผู้กำกับมากกว่า 3 คนขึ้นไป เช่น
    ฟีโนมีนา เดอะ ฟิล์ม แฟคตอรี่

2.  บริษัทขนาดกลาง ที่มีผู้กำกับไม่เกิน 3 คน เช่น อาเขต ไทรทัน ซึ่งเกิดใหม่มาเป็นจำนวนมาก

3.  บริษัทขนาดเล็ก ที่มีผู้กำกับเพียง 1 คน เช่น ถ่ายสะดวก บายอัส

  คู่แข่งโดยตรงของกลุ่มบริษัท

1.  บริษัท ฟีโนมีนา จำกัด เปิดดำเนินกิจการตั้งแต่ 1992 โดยมีผู้กำกับที่ถือเป็นอันดับต้นๆ
    ของประเทศ และได้ขยายธุรกิจโดยเปิดบริษัท โปรโมโฟเบีย จำกัด และบริษัท ต้องตา ฟิล์ม
    จำกัด เพื่อรองรับตลาดที่ใช้กลยุทธ์ด้านราคา และขยาย Phenomena Motion Picture
    ที่ร่วมทุนกับทาง GMM Picture ในการสร้างภาพยนตร์ไทย

จุดแข็ง : ทิศทางการผลิตงานของผู้กำกับหลักที่ชัดเจน แตกต่าง
และมีผลงานที่สร้างชื่อเสียงในระดับนานาชาติ

2.  บริษัทในเครือของสยามสตูดิโอ ถึงแม้บริษัท สยามสตูดิโอ จำกัด จะเปิดมาเป็นเวลานาน
    และอาจไม่ได้มีชื่อเสียงเช่นเดียวกับในอดีต แต่มีการขยายกิจการโดยเปิดบริษัทลูก
    เพื่อมารองรับตลาดใหม่ๆ เช่น เมซอง บัณฑิต มาโชแมงโก้ รวมไปถึงเปิดกิจการด้าน Post
    Production หลายแห่ง เช่น คัทติ้ง เอจ จิงเกิล-เบลล์ ซีเนซาวด์ ฯลฯ

จุดแข็ง : การมีบริษัทลูกหลากหลายเพื่อจับตลาดที่แตกต่างกัน

3.  บริษัท เดอะ ฟิล์ม แฟคตอรี่ จำกัด ดำเนินกิจการโดยผู้กำกับหลักๆ 2 ท่าน
    ในปีที่ผ่านมาเปิดบริษัท กู๊ดบอยส์ เฮาส์ จำกัด เพื่อขยายตลาดโดยใช้ผู้กำกับหน้าใหม่

จุดแข็ง : ผู้กำกับหลักมีผลงานต่อเนื่อง มีสไตล์ที่ชัดเจนเป็นที่รู้จักในวงการมานาน

-   งานที่ยังไม่ส่งมอบ

-   ไม่มี -

4.3 ธุรกิจให้บริการและให้เช่าอุปกรณ์ถ่ายทำภาพยนตร์และโฆษณา

4.3.1 ลักษณะผลิตภัณฑ์หรือบริการ

-   ลักษณะการให้บริการ

การให้เช่าอุปกรณ์ในการถ่ายทำภาพยนตร์, ละคร และภาพยนตร์โฆษณา
ซึ่งผ่านการดำเนินงานของบริษัท เกียร์เฮด จำกัด โดยมีอุปกรณ์ที่ให้เช่าหลักๆ ดังนี้ คือ

- อุปกรณ์กล้อง เช่น 35 mm, 16 mm. HD Camera, Lens ต่างๆ

- อุปกรณ์ไฟ เช่น Tungsten, Daylight และ Fluorescent
รวมถึงเครื่องปั่นกำเนิดไฟฟ้าขนาดต่างๆ

- อุปกรณ์เสียง เช่น เครื่องบันทึกเสียง, เครื่องผสมเสียง, ไมโครโฟน

- อุปกรณ์กริ๊ป เช่น เครน, ดอลลี่ เป็นต้น

- อุปกรณ์ริก
เป็นอุปกรณ์ที่จัดทำขึ้นมาพิเศษเพื่อใช้ในการถ่ายทำภาพยนตร์โฆษณาตามความต้องการของ

ลูกค้า

- รถตู้บริการ รถบริการเครื่องดื่ม รถบริการห้องน้ำและรถมอเตอร์โฮม

การให้เช่าอุปกรณ์นั้น
จะรวมถึงการให้บริการจัดบุคลากรที่มีทักษะความชำนาญและความรู้ในการใช้อุปกรณ์ดังกล่าวไปพร้อมกัน
โดยมีการบริการจัดส่งอุปกรณ์ให้เช่าถึงสถานที่ถ่ายทำ
นอกจากนี้บริษัทยังมีการลงทุนในเรื่องยานพาหนะ อาทิเช่น รถบรรทุกหกล้อ รถกระบะบรรทุกอุปกรณ์
เป็นต้น
เพื่ออำนวยความสะดวกในเรื่องขนส่งอุปกรณ์และการถ่ายทำให้ทันตามเวลานัดหมายของลูกค้า

โดยในปี 2554 ธุรกิจการให้เช่าอุปกรณ์และบริการ สามารถสร้างรายได้ให้แก่กลุ่มบริษัท
เป็นจำนวน 180.45 ล้านบาท หรือคิดเป็นร้อยละ 30.01 ของรายได้รวมทั้งหมด

-   นโยบายราคาและการกำหนดราคา

บริษัทมีนโยบายในการกำหนดราคาให้เป็นมาตรฐาน และสามารถแข่งขันกับคู่แข่งได้
โดยระดับราคากำหนดจากต้นทุนของอุปกรณ์และค่าใช้จ่ายในการบำรุงรักษา
บวกกำไรหรือผลตอบแทนในระดับที่เหมาะสม
โดยเทียบเคียงกับผู้ให้เช่าบริการอุปกรณ์ประเภทเดียวกัน

-   ลูกค้าและกลุ่มลูกค้าเป้าหมาย

1. บริษัทในกลุ่มแม็ทชิ่ง ดำเนินธุรกิจผลิตภาพยนตร์โฆษณา ในปี 2554 มีการใช้อุปกรณ์ของบริษัท
เกียร์เฮด จำกัด คิดเป็นรายได้จากการให้บริการและเช่าอุปกรณ์ร้อยละ 4.94%
ของรายได้ของบริษัท เกียร์เฮด จำกัด

2. บริษัทนอกกลุ่มแม็ทชิ่ง ซึ่งคิดเป็นสัดส่วนรายได้จากการให้บริการและเช่าอุปกรณ์ประมาณ
95.06% ของรายได้ในปี 2554 ได้แก่

- บริษัทผลิตภาพยนตร์โฆษณาทั้งในและต่างประเทศ

- บริษัทผลิตภาพยนตร์เรื่อง ทั้งในและต่างประเทศ

- บริษัทที่ดำเนินธุรกิจให้เช่าอุปกรณ์ มาทำการเช่าอุปกรณ์ต่อจากบริษัท เกียร์เฮด จำกัด

  - บริษัทผลิตรายการโทรทัศน์ ละคร มิวสิควีดีโอ และ การจัดกิจกรรมการแสดงต่างๆ (Event)

4.3.2 การจัดหาอุปกรณ์และบริการ

1. อุปกรณ์
บริษัทมีนโยบายในการจัดหาอุปกรณ์ให้เช่าที่มีคุณภาพซึ่งส่วนใหญ่เป็นอุปกรณ์ที่นำเข้ามาจากต่างประเทศ
เนื่องจากเป็นอุปกรณ์ที่มีคุณภาพและมีมาตรฐาน เป็นที่รู้จักและยอมรับของลูกค้าต่างประเทศ

2. บุคลากร บริษัทมีนโยบายในการฝึกอบรมพนักงาน ให้มีทักษะและความชำนาญ
ในการใช้และจัดเก็บอุปกรณ์เครื่องมือต่างๆ เพราะบริษัทถือว่าบุคลากรเป็นปัจจัยที่สำคัญมาก

4.3.3 การตลาดและสภาวะการแข่งขัน

-   กลยุทธ์ทางการตลาด

1. การมีอุปกรณ์ทุกประเภท ตามที่ลูกค้าต้องการ และพร้อมใช้งานอยู่ตลอดเวลา

2. การมีบุคลากรที่มีความรู้และทักษะ ในการใช้อุปกรณ์เพื่อให้บริการแก่ลูกค้า

3. แพ็คเกจเรื่องราคา การให้เช่าอุปกรณ์ที่จูงใจลูกค้า และสร้างผลตอบแทนที่เหมาะสม

4. จัดกลยุทธ์ในการหาลูกค้าใหม่ และรักษาฐานลูกค้าเก่า

-   ภาวะอุตสาหกรรม

-   ด้านภาพยนตร์โฆษณา

  ภาพยนตร์โฆษณาช่วงไตรมาสแรกของปี 2554 มีการเจริญเติบโตมากกว่าปี 2553
  ประมาณอัตราร้อยละ 10และช่วงไตรมาสที่ 2 และ 3
  เป็นไปตามฤดูกาลโดยมียอดการถ่ายทำภาพยนตร์อย่างต่อเนื่อง แต่ในช่วงไตรมาสสุดท้ายของปี
  2554 เกิดวิกฤตการณ์น้ำท่วมครั้งใหญ่ จึงส่งผลกระทบต่อทุกวงการธุรกิจ
  รวมถึงวงการโฆษณาด้วย ทำให้การถ่ายทำภาพยนตร์โฆษณาลดลงอย่างเห็นได้ชัด
  แม้ว่าในเดือนธันวาคม ซึ่งเป็นช่วงที่มีการถ่ายทำภาพยนตร์โฆษณามาก
  แต่ก็ยังไม่เพียงพอที่จะชดเชยจำนวนงานที่ยกเลิกไป

-   ด้านภาพยนตร์ต่างประเทศ ที่เข้ามาถ่ายทำในประเทศไทย

เนื่องจากสภาวะเศรษฐกิจโลกตกต่ำทำให้ลูกค้าต่างประเทศไม่มีงบประมาณเพียงพอที่จะมาถ่ายทำภาพยนตร์ภายนอกประเทศได้
ประกอบกับการเกิดอุทกภัยครั้งใหญ่ในปลายปี 2554 กระทบกระเทือนต่อสถานที่ถ่ายทำหลายๆแห่ง
รวมถึงการเดินทางคมนาคมที่ยากลำบาก เป็นเหตุให้ลูกค้ายกเลิกการเดินทางมาถ่ายทำในประเทศ
หรือเลื่อนการถ่ายทำไปจนกว่าสถานการณ์จะคืนสู่สภาวะปกติ

จากข้อมูลของกองกิจการภาพยนตร์สำนักงานพัฒนาการท่องเที่ยว ได้บ่งชี้ว่าในปี 2554
จำนวนภาพยนตร์ต่างประเทศที่เข้ามาถ่ายทำในประเทศไทยลดลงจาก 49 เรื่องเป็น 26 เรื่อง
คิดเป็นอัตราร้อยละ 47 และภาพยนตร์โฆษณาต่างประเทศลดลงจาก 255 เรื่องเป็น 222
เรื่องคิดเป็นอัตราร้อยละ 13 เมื่อเปรียบเทียบกับปี 2553 โดยประเทศที่เข้ามาถ่ายทำมากที่สุด 3
อันดับแรกคือ ประเทศอินเดีย ญี่ปุ่น และประเทศในแถบยุโรป

-   สภาวะการแข่งขัน

-   ด้านราคา เนื่องจากปริมาณงานถ่ายทำภาพยนตร์กับจำนวนผู้ให้บริการเช่าอุปกรณ์
    มีสัดส่วนที่ไม่สมดุลกันเป็นเหตุให้มีการแข่งขันกันด้านราคาอย่างรุนแรง
    เพื่อดึงดูดให้ลูกค้ามาใช้บริการของตน ส่วนลดที่เสนอให้แก่ลูกค้าจึงมีแนวโน้มมากขึ้นเรื่อยๆ

-   ด้านอุปกรณ์ ในแต่ละปีจะมีการผลิตอุปกรณ์ใหม่ๆ ออกสู่ตลาดเรื่อยๆ
    โดยเฉพาะอุปกรณ์ด้านดิจิตอล ซึ่งลูกค้าต่างประเทศ
    มักจะเลือกบริษัทที่มีอุปกรณ์ใหม่ๆตามที่ตนคุ้นเคย ดังนั้น
    บริษัทจึงต้องมีการลงทุนด้านอุปกรณ์อย่างต่อเนื่อง

-   ด้านความสัมพันธ์กับลูกค้า บริษัทให้เช่าอุปกรณ์ที่มีลูกค้ารายใหญ่
    ใช้บริการมาอย่างต่อเนื่องและยาวนานจะมีโอกาสได้ให้บริการภาพยนต์เรื่องใหญ่ๆ
    อย่างสม่ำเสมอและเป็นที่ยอมรับในต่างประเทศ
    ทำให้สามารถนำมาเป็นฐานในการชักชวนลูกค้ารายใหม่มาใช้อุปกรณ์ของบริษัทตนได้

การวิเคราะห์คู่แข่งในธุรกิจให้เช่าอุปกรณ์ อาทิเช่น

  1. Light House + Big Eye

-   มีนโยบายการแข่งขันด้านราคากับ Gear Head

-   ช่วงต้นปี 2554 มีการซื้อกล้อง Arri Alexa จำนวน 4 ตัว มาให้บริการ ทำให้สามารถได้

  ยอดขายสูงมากในช่วงไตรมาสที่ 1/2554

-   ผู้บริหารซึ่งเป็นช่างภาพที่มีชื่อเสียง โดยเฉพาะด้านผลิตภัณฑ์เกี่ยวกับผิวและผม
    ทำให้มีโอกาสได้พบกับลูกค้าหลากหลายทั้งในและต่างประเทศ
    จึงสามารถชักชวนให้มาใช้อุปกรณ์ของบริษัท

  2. Siam Lite + Camera Corner

-   เป็นบริษัทดั้งเดิมที่ให้บริการกลุ่มลูกค้าโฆษณามานาน ทำให้มีฐานลูกค้ามาก

-   ฐานลูกค้าส่วนหนึ่งของบริษัท เป็นกลุ่มบริษัทผลิตละครและมิวสิควีดีโอ ซึ่งมี

  งบประมาณในการเช่าอุปกรณ์ในราคาต่ำมาก แต่มีการใช้อุปกรณ์อย่างสม่ำเสมอ

-   มีความสัมพันธ์ที่เหนียวแน่นและยาวนาน กับผู้ประสานงานภาพยนตร์ต่างประเทศราย

  ใหญ่

  3. กลุ่มผู้ให้บริการให้เช่ากล้องดิจิตอล

-   เป็นบริษัทสาขาของ Cinerent Hong Kong ซึ่งเป็นหนึ่งในหลายๆ สาขาของ Cinerent

  Hong Kong

-   มีทุนในการซื้ออุปกรณ์และสั่งซื้ออุปกรณ์คราวละมากๆ ทำให้สามารถถ่ายเทและ

  หมุนเวียนอุปกรณ์ไปยังบริษัทสาขาในประเทศต่างๆ

-   ได้ทำการตลาด โดยเสนอราคาพิเศษกล้องดิจิตอลในราคาถูก เพื่อแย่งส่วนแบ่งการตลาด

  กล้องดิจิตอล ทำให้ลูกค้ามีอุปกรณ์ให้เลือกใช้เยอะ

-   มีนโยบายลดราคาโดยไม่คำนึงถึงต้นทุนเพื่อเพิ่มส่วนแบ่งการตลาด

-   งานที่ยังไม่ได้ส่งมอบ

- ไม่มี –

4.4 ธุรกิจผลิตรายการโทรทัศน์

4.4.1 ลักษณะผลิตภัณฑ์หรือบริการ

-   ลักษณะการให้บริการ

เป็นการดำเนินธุรกิจผลิตรายการโทรทัศน์
โดยซื้อเวลาจากทางสถานีเพื่อออกอากาศรายการโทรทัศน์และขายโฆษณา
กล่าวคือรายได้มาจากการขายเวลาโฆษณา
และจากการโปรโมทสินค้าและบริการในรายการโทรทัศน์
โดยผ่านให้บริษัทตัวแทนโฆษณาหรือเจ้าของสินค้าโดยตรงซื้อเวลาเพื่อทำการโฆษณา
ซึ่งกรณีที่รายการเป็นที่นิยม จะทำให้รายได้จากการโฆษณาเพิ่มมากขึ้น

ในปี 2554 บริษัทมีการผลิตรายการโทรทัศน์ 4 รายการคือ

1.  รายการ “ปลดหนี้” ออกอากาศทุกวันเสาร์ เวลา 14.45-15.30 น.
    ทางสถานีโทรทัศน์สีกองทัพบกช่อง 7 รายการดีๆที่จะช่วยคนไทยปลดหนี้ วงเงินของหนี้ไม่เกิน
    100,000.00 บาท โดยรายการได้เวลาเพิ่มออกอากาศเป็น 45 นาที
    เริ่มตั้งแต่เดือนสิงหาคม 2553 และดำเนินรายการมาร่วม 11 ปีเต็มและจะก้าวสู่ปีที่ 12 ในปี
    2555

1.  รายการ “ปลดหนี้วันหยุดพิเศษ” ออกอากาศวันหยุดนักขัตฤกษ์เวลา 1 ชั่วโมง
    ทางสถานีโทรทัศน์กองทัพบกช่อง 7 โดยทางรายการจะกลับไปเยี่ยมคนปลดหนี้
    ซึ่งทางรายการได้เคยปลดหนี้ให้ไปแล้ว ว่ามีชีวิตหลังการปลดหนี้เป็นอย่างไรและภาพเบื้องหลัง
    เรื่องราวความสนุกสนาน นำภาพส่วนที่ยังไม่เคยได้ออกอากาศมาให้ชมกันอย่างจุใจ ซึ่งในปี
    2553 ทางรายการได้เวลาออกอากาศทั้งหมด 10 ตอน

2.  รายการ “คบเด็ก...สร้างบ้าน” ออกอากาศทุกวันพุธ – พฤหัสบดี เวลา 16.00 – 16.30
    น. ทางสถานีโทรทัศน์สีกองทัพบกช่อง 7 เริ่มออกอากาศเมื่อเดือน กันยายน พ.ศ. 2551
    เป็นการนำเสนอเรื่องราวของเด็กดี ๆ ที่น่าคบ เด็กดีๆ ที่น่าช่วยเหลือ
    เด็กที่มีความรับผิดชอบเกินตัวหรือมากกว่าผู้ใหญ่บางคน
    ที่จะต้องต่อสู้เพื่อปากท้องและเรื่องของการศึกษาของตัวเอง
    โดยปัญหาเหล่านั้นเด็กไม่ได้เป็นผู้ก่อขึ้น แต่ต้องมารับผิดชอบก่อนวัยอันสมควร
    และต้องการสะท้อนให้เห็นอีกแง่มุมหนึ่งของสังคมไทย ที่ถูกมองข้ามไป

3.  รายการ “ตลบหลังตลาด” ออกอากาศทุกวันจันทร์ – พฤหัสบดี เวลา 15.00 – 15.30 น.
    ทางสถานีโทรทัศน์สีกองทัพบกช่อง 7 เริ่มออกอากาศเทปแรก วันที่ 3 ตุลาคม 2554
    รายการนี้เป็นการรับจ้างผลิตรายการ

บริษัทมีนโยบายการกำหนดอัตราค่าโฆษณาให้มีความเป็นธรรมและคุ้มค่า
เพื่อรักษาความสัมพันธ์อันดีในระยะยาวกับลูกค้าลูกค้า
ซึ่งการกำหนดราคาจะพิจารณาจากความนิยมของรายการ คู่แข่ง
สถานีโทรทัศน์และช่วงเวลาที่ออกอากาศ ซึ่งรายการปลดหนี้มีอัตราค่าโฆษณาอยู่ในระดับปานกลาง
ซึ่งเป็นอัตราที่สามารถแข่งขันได้กับคู่แข่งในอุตสาหกรรม อย่างไรก็ตาม
ด้วยฝ่ายบริหารได้มีนโยบายในการสร้างความร่วมมือระหว่างบริษัทในเครือ
ในการสร้างรูปแบบการจำหน่ายแบบแพ็กเกจระหว่างบริษัทย่อยด้วยกัน เช่น
การขายโฆษณารายการโทรทัศน์ ร่วมกับการขายโฆษณาในการจัดอีเว้นท์
หรือในสื่ออื่นๆในกลุ่มบริษัทแม็ทชิ่ง
ซึ่งมีส่วนช่วยในการกำหนดราคาให้มีความยืดหยุ่นและสนองความต้องการของลูกค้าโฆษณาได้มากยิ่งขึ้น

-   การจำหน่ายและช่องทางการจัดจำหน่าย

การขายเวลาโฆษณา (Air Time) การขายเวลาโฆษณาถูกกำหนดโดยกรมประชาสัมพันธ์
โดยรายการออกอากาศ 1 ชั่วโมงสามารถโฆษณาได้ 10 นาที
อย่างไรก็ตามในกรณีที่บริษัทสามารถขายโฆษณาได้เกินกว่านี้
บริษัทสามารถซื้อเวลาโฆษณากับทางสถานีได้เพิ่มอีก 2.30 นาทีต่อการออกอากาศ 1 ชั่วโมง

รายการ “ปลดหนี้” ออกอากาศ 45 นาที โฆษณาได้ 7.30 นาที

รายการ “คบเด็กสร้างบ้าน” ออกอากาศ 30 นาที โฆษณาได้ 5.00 นาที

รายการ “ปลดหนี้วันหยุดพิเศษ” ออกอากาศ 60 นาที โฆษณาได้ 10.00 นาที

ในแต่ละรายการยังสามารถขายป้ายและ VTR สนับสนุนรายการได้อีก

-   ลูกค้าและลูกค้ากลุ่มเป้าหมาย

-กลุ่มผู้ชมรายการ “ปลดหนี้” : กลุ่มผู้ชมทุกเพศ ทุกวัย เป็นกลุ่มคนที่มีรายได้ระดับกลาง
โดยกลุ่มผู้ชมส่วนใหญ่ อาศัยอยู่ในเขตปริมณฑลและต่างจังหวัด ซึ่งทั้งนี้ทางรายการปลดหนี้
ได้มีการออกอากาศทางสถานีโทรทัศน์สีกองทัพบกช่อง 7
ซึ่งเป็นสถานีที่มีการแพร่ภาพออกอากาศครอบคลุมพื้นที่ทุกจังหวัดในประเทศไทย
กลุ่มเป้าหมายผู้ชมจึงรับชมรายการ ได้อย่างทั่วถึง

-กลุ่มผู้ชมรายการ “ปลดหนี้วันหยุดพิเศษ” : กลุ่มผู้ชมทุกเพศทุกวัย
และสำหรับผู้ชมที่อยู่บ้านในวันหยุด

-กลุ่มผู้ชมรายการ “คบเด็กสร้างบ้าน” : เป็นเด็กอายุตั้งแต่ 6 – 15 ปี และคุณพ่อคุณแม่
และผู้ชมที่มีอายุตั้งแต่ 25 ปีขึ้นไป

-กลุ่มผู้ชมรายการตลบหลังตลาด : เป็นกลุ่มผู้ชมทุกเพศ ทุกวัย โดยเป็นกลุ่มระดับกลางถึงล่าง
อายุตั้งแต่ 25 ปีขี้นไป อาศัยอยู่ในเขตกรุงเทพและปริมณฑล

กลุ่มลูกค้าเป้าหมาย แบ่งเป็น 2 ประเภทดังนี้คือ

1. กลุ่มบริษัทตัวแทนโฆษณา (Agency)
คือกลุ่มบริษัทที่เป็นผู้วางแผนและซื้อสื่อโฆษณาประชาสัมพันธ์ให้กับสินค้าหรือบริการ
ให้กับเจ้าของสินค้านั้นๆ โดยอาจจะวางแผนซื้อสื่อ เป็นระยะเวลา 1 เดือน 3 เดือน 6 เดือน
หรือ 1 ปี โดยรายได้จากกลุ่มบริษัทตัวแทนโฆษณานี้คิดเป็นร้อยละ 90 ของรายได้ทั้งหมด

2. กลุ่มบริษัทที่เป็นเจ้าของสินค้าหรือลูกค้าตรง (Direct Client) ได้แก่
บริษัทห้างร้านเอกชนทั่วไป ที่มีหน่วยการตลาดหรือมีความสามารถ
กำหนดแนวทางโฆษณาและประชาสัมพันธ์ได้เอง
โดยติดต่อซื้อเวลาโฆษณากับบริษัทโดยตรงไม่ได้ผ่านบริษัทตัวแทนโฆษณา
ลูกค้ากลุ่มนี้จะมีขนาดเล็กกว่าและมีงบประมาณในการโฆษณาน้อยกว่า

4.4.2 การจัดหาผลิตภัณฑ์และบริการ

1. การจัดหาเวลาเพื่อแพร่ภาพรายการ โดยการเช่าช่องสัญญาณจากสถานีโทรทัศน์
ซึ่งในปัจจุบันบริษัทมีสัญญาเช่าสถานีโทรทัศน์ กับสถานีโทรทัศน์สีกองทัพบกช่อง 7
ในการนำรายการแพร่ภาพออกรายการ

2. การผลิตรายการโทรทัศน์ โดยครอบคลุมตั้งแต่การคิดรูปแบบ การนำเสนอและการผลิตรายการ
โดยรายการของบริษัท คือ รายการ “ปลดหนี้”
เป็นรายการเกมโชว์ประเภทสาระและบันเทิงเพื่อสังคม มุ่งเน้นและให้เข้าถึง
ทางรายการจึงเน้นถ่ายทำนอกสถานที่ โดยทางรายการจะออกไปถ่ายทำรายการทุกๆ
จังหวัดทั่วประเทศไทย โดยการนำความสามารถพิเศษของผู้ร่วมรายการมาเล่นเกม
เพื่อที่จะมาปลดหนี้ ถ้าทำสำเร็จทางรายการก็จะปลดหนี้ให้
โดยผู้ชมรายการได้รับทั้งความบันเทิงและสาระ เน้นการช่วยเหลือคนในสังคมที่ขาดแคลนทุนทรัพย์
มีการสอดแทรกเนื้อหาแง่คิด และความรู้ต่างๆไว้ในรายการผ่านความสามารถของผู้เล่นเกม

“รายการคบเด็ก...สร้างบ้าน” เป็นรายการทั่วไป โดยจะค้นหาเด็กดีที่น่าคบเด็กดี
ที่น่าช่วยเหลือเด็กที่มีความรับผิดชอบเกินตัว มาเล่าถ่ายทอดเรื่องราวชีวิตของน้องๆ
เพื่อสานต่อความต้องการของเด็กๆแต่ละคน โดยทางรายการจะสร้างบ้าน
หรือมอบทุนการศึกษาให้เพื่อเป็นการสานฝันและเป็นกำลังใจให้ต่อสู้ต่อไป

“รายการตลบหลังตลาด” เป็นรายการทั่วไป โดยทางรายการจะหาพ่อค้าแม่ขายจากตลาดทั่วไป
เพื่อมาทำการแข่งขันในอาชีพที่ค้าขายกัน และจะมีดารารับเชิญมาร่วมแข่งขันกับผู้ที่ชนะ
ถ้าพ่อค้าแม่ขายชนะรับเงินจากทางรายการไปเลย แต่ถ้าพ่อค้าแม่ขายแพ้ดารา
เงินก็จะนำไปมอบให้กับมูลนิธิต่างๆ

4.4.3 การตลาดและสภาวะการแข่งขัน

-   ภาวะอุตสาหกรรม

สำหรับปี 2554 ที่ผ่านมา จากการสำรวจของ นีลสัน มีเดีย ( Nielsen Media Research)
รายงานว่าอุตสาหกรรมโฆษณาในปัจจุบัน สื่อโทรทัศน์ยังคงเป็นสื่อที่กว้างขวาง
และสามารถเข้าถึงผู้บริโภคได้รวดเร็วและครอบคลุมอย่างมีประสิทธิภาพมากที่สุด
โดยมีจำนวนผู้รับชมที่มากที่สุด
และยังสามารถให้ข้อมูลรายละเอียดของสารที่ต้องการสื่อได้ดีที่สุดเมื่อเทียบกับสื่อรูปแบบอื่นๆ

บริษัท เดอะ นีลเส็น (ประเทศไทย) จำกัด รายงานการใช้งบโฆษณา เดือนพฤศจิกายน ปี 2553
มีมูลค่า 9,489 ล้านบาท และหากเปรียบเทียบกับงบโฆษณาเดือนพฤศจิกายน ปี 2554 ที่มีมูลค่า
7,042 ล้านบาท พบว่าลดลงกว่า 2.4 พันล้านบาท ขณะที่ภาพรวมการใช้งบโฆษณา 11 เดือน
(ม.ค.-พ.ย.) ปี 2554 มีมูลค่า 96,751 ล้านบาท เติบโต 5.39%
ถือเป็นอัตราการเติบโตต่ำสุดในรอบปีนี้  

แหล่งที่มา : Nielsen Media Research

สำหรับในปัจจุบันมีผู้ประกอบกิจการสถานีโทรทัศน์ที่ให้บริการแก่ผู้ชมทั่วประเทศโดยไม่คิดมูลค่า
(Free TV) ได้แก่ ช่อง 3 , ช่อง 5 , ช่อง 7 , ช่อง 9 , ช่อง NBT ช่อง TPBS
ในส่วนของช่อง 7 ซึ่งเป็นสถานีที่มีกลุ่มผู้ชมรายการโทรทัศน์มากที่สุด
และมีงบโฆษณาเป็นอันดับหนึ่งมาโดยตลอดและเป็นช่องที่มีคนจำรายการได้ว่าอยู่ในช่วงเวลาใด
จึงทำให้ลูกค้าและเอเจนซี่ต่างให้ความนิยมในการใช้งบโฆษณากับทางสถานี
สำหรับบริษัทมีสถานีโทรทัศน์สีกองทัพบกช่อง 7 เป็นพันธมิตรทางธุรกิจที่แข็งแกร่ง

อนึ่ง สำหรับในปี 2554 สื่อสมัยใหม่อย่างสื่อดิจิตอลได้เติบโตรวดเร็ว
ตามกระแสของโลกเครือข่ายสังคมออนไลน์ แต่ด้วยเม็ดเงินยังไม่มากนักเมื่อเทียบกับสื่อหลัก
ส่วนสื่อโทรทัศน์ยังคงมีสัดส่วนเม็ดเงินโฆษณาสูงสุด แต่อาจจะมีสื่อใหม่ๆ
เข้ามาแย่งชิงส่วนแบ่งการตลาด
และคู่แข่งขันสื่อโทรทัศน์ที่กำลังมาแรงอย่างสื่อเคเบิ้ลทีวีและทีวีดาวเทียม
ซึ่งมีกลุ่มลูกค้าที่เหมือนกันและคาดว่าน่าจะเติบโตสูงขึ้นทุกๆปี
โดยบริษัทใหญ่เริ่มหันไปใช้เม็ดเงินโฆษณา
และเข้าถึงกลุ่มลูกค้าแต่ว่าใช้เม็ดเงินน้อยกว่าแต่ข้อเสียคือไม่สามารถวัดกลุ่มคนดูได้ไม่ว่าจะเป็นอายุ
สถานะการเงิน และจำนวนคนดูได้
บวกกับคอนเทนต์ในแต่ละรายการก็ยังไม่มีความเข้มแข็งจึงเป็นเหตุให้ผู้ชมยังไม่สามารถจดจำในแต่ละรายการได้

-   สภาวะการแข่งขัน

สำหรับสภาวะการแข่งขันนับวันยิ่งทวีความรุนแรง
รายการโทรทัศน์ต่างๆมีทั้งรายการยอดนิยมและเสื่อมความนิยมอย่างรวดเร็ว
ซึ่งขึ้นอยู่กับกระแสความนิยมของผู้บริโภคที่เปลี่ยนแปลงอยู่ตลอดเวลา กล่าวคือ
รายได้จากการผลิตรายการโทรทัศน์มีแนวโน้มที่จะแปรผัน ตามระดับความนิยมของแต่ละรายการ
เนื่องจากการตัดสินใจเลือกลงโฆษณาหรือการส่งเสริมการขายสินค้าหรือบริการกับรายการโทรทัศน์ใด
ขึ้นอยู่กับบริษัทตัวแทนโฆษณา รวมทั้งในอุตสาหกรรมมีคู่แข่งขันจำนวนมาก
ผู้ผลิตรายการโทรทัศน์จึงต้องปรับปรุง และพัฒนารูปแบบรายการให้น่าสนใจอยู่เสมอ
เพื่อฉีกหนีคู่แข่งใหม่ๆ รักษาและขยายกลุ่มผู้ชมเป้าหมายเดิมของตนเองเอาไว้
นอกจากความสามารถและความเชี่ยวชาญ ความคิดสร้างสรรค์ในการผลิตแล้ว
รายการจะต้องหาตำแหน่งหรือจุดยืนเฉพาะของรายการ ที่โดดเด่นและแตกต่างจากคู่แข่ง
เพื่อให้กลุ่มผู้ชมเป้าหมายสนใจติดตามรับชมรายการ ซึ่งได้แก่
ความคิดสร้างสรรค์ในการนำเสนอรูปแบบรายการ ผู้ดำเนินรายการ ดารารับเชิญที่น่าสนใจ
การจัดกิจกรรมร่วมและการส่งเสริมการตลาด เช่น การจัดกิจกรรมให้ผู้ชมมีส่วนร่วมในรายการ
การให้เงินรางวัลหรือของกำนัลจากรายการ และการโฆษณาประชาสัมพันธ์รายการเหล่านี้เป็นต้น
นอกจากนี้ต้องคำนึงถึงช่วงเวลาและวันที่แพร่ภาพออกอากาศ ด้วย
เพราะรูปแบบการนำเสนอของรายการแบบหนึ่ง ในวันและเวลาที่ต่างกันก็จะหมายถึง
กลุ่มผู้ชมเป้าหมายที่แตกต่างกันออกไปด้วย

อนึ่ง รายการ “ปลดหนี้” ทางสถานีโทรทัศน์สีกองทัพบกช่อง 7 ที่ได้ดำเนินการออกอากาศมาถึง 11
ปีเต็มแล้ว และมีผู้ชมจำนวนมากติดตามชมรายการอย่างต่อเนื่อง
ซึ่งมาจากการที่บริษัทมุ่งเน้นเพื่อให้ผู้ชมทางบ้าน
มีส่วนร่วมในรายการมีกิจกรรมและทำการโฆษณาประชาสัมพันธ์รายการ
ทำให้รายการของบริษัทได้รับความนิยมจากกลุ่มผู้ชมเป้าหมาย
และได้รับการตอบรับเป็นอย่างดีจากบริษัทตัวแทนโฆษณาและผู้สนับสนุนรายการ ทั้งนี้รายการ
“ปลดหนี้” ยังได้รับรางวัลอีกมากมาย ในปี 2546 ได้รับรางวัล “ โทรทัศน์ทองคำ ”
ประเภทโชว์ดีเด่น ในปี 2549 และ 2550 ได้รับรางวัล “Star Entertainment Awards”
ในสาขารายการส่งเสริมอาชีพยอดเยี่ยมจากสมาคมนักข่าวบันเทิงสองปีซ้อน
ที่คัดเลือกจากรายการต่างๆ สำหรับในปี 2551
ได้รับรางวัลผู้ทำคุณประโยชน์ด้านนันทนาการประจำปี 2551
ประเภทสื่อมวลชนผู้ผลิตรายการโทรทัศน์ จากกระทรวงการท่องเที่ยวและกีฬา และในปี 2552
ได้รับรางวัลกิจกรรมที่เป็นประโยชน์แก่ผู้อยู่ในภาวะยากลำบาก
ของกระทรวงพัฒนาสังคมและความมั่นคงของมนุษย์ และสำหรับรายการ“คบเด็ก…สร้างบ้าน”
ได้รับถึงสองรางวัลในปี 2552 ประเภทรายการส่งเสริมพิทักษ์สิทธิเด็ก
จากเครือข่ายเยาวชนเพื่อการพัฒนาประจำปี 2552 และอีกหนึ่งรางวัลได้รับรางวัลกิจกรรม
ที่เป็นประโยชน์แก่ผู้อยู่ในภาวะยากลำบากของกระทรวงพัฒนาสังคมและความมั่นคงของมนุษย์
สำหรับปี 2553 รายการ“ปลดหนี้” และรายการ “คบเด็ก....สร้างบ้าน”
ได้รับรางวัลสื่อที่นำเสนอกิจกรรมที่เป็นประโยชน์ดีเด่น แก่ผู้อยู่ในภาวะยากลำบากประจำปี 2553
จากกระทรวงการพัฒนาสังคมและความมั่นคงของมนุษย์

การวิเคราะห์คู่แข่ง

สำหรับรายการปลดหนี้ คู่แข่งขันของรายการคือรายการเกมโชว์ทางช่องสถานีต่างๆ
และรายการต่างๆในช่วงเวลาเดียวกัน โดยสามารถวิเคราะห์ถึงเรตติ้งความนิยมของผู้ชม ได้ดังนี้

รายการเกมโชว์ที่ได้รับความนิยมในแต่ละสถานีโทรทัศน์

  ----------------- ----------------- ----------------- -----------------
  รายการ            สถานีโทรทัศน์        วันออกอากาศ        เวลาออกอากาศ

  ชิงร้อยชิงล้าน        ช่อง 3             อาทิตย์             15.00 - 17.00 น.

  เกมพันหน้า          ช่อง 7             อาทิตย์             12.00-13.00 น.

  ศึก 12 ราศี         ช่อง 3             อาทิตย์             12.15-13.00 น.

  ปลดหนี้             ช่อง 7             เสาร์              14.45-15.30 น.
  ----------------- ----------------- ----------------- -----------------

แหล่งที่มา : Nielsen Media Research

รายการต่างๆ ในช่วงเวลาก่อนและหลังรายการ “ปลดหนี้”

  -------------- -------------- -------------- -------------- --------------
  รายการ         สถานีโทรทัศน์     วันออกอากาศ     เวลาออกอากาศ   เรตติ้ง

  คดีเด็ด          ช่อง 7          เสาร์           13.45 - 14.45  5-6
                                               น.             

  ปลดหนี้          ช่อง 7          เสาร์           14.45 - 15.30  4-5
                                               น.             

  ฟ้ามีตา          ช่อง 7          เสาร์           15.30 - 16.15  5-6
                                               น.             
  -------------- -------------- -------------- -------------- --------------

แหล่งที่มา : Nielsen Media Research 2552 (เรตติ้งเป็นค่าเฉลี่ย)

ซึ่งเมื่อเทียบเรตติ้งกับรายการต่างๆ อาจกล่าวได้ว่ารายการ “ปลดหนี้”
สามารถแข่งขันกับรายการต่างๆ
ได้อย่างคุ้มค่าสำหรับลูกค้าที่ให้ความสนใจในการซื้อโฆษณาของรายการ

รายการ “ปลดหนี้วันหยุดพิเศษ” เป็นรายการที่นำเสนอเรื่องราวของคนที่เคยปลดหนี้
กับทางรายการไปแล้วว่า ชีวิตหลังการปลดหนี้เป็นอย่างไร
รวมถึงภาพพิธีกรและเกมที่ยังไม่เคยออกอากาศมาก่อน สำหรับคู่แข่งขันของรายการ
“ปลดหนี้วันหยุดพิเศษ” คือรายการในช่วงวันหยุดนักขัตฤกษ์ทางสถานีช่องต่างๆ
ซึ่งสถานีโทรทัศน์สีกองทัพบกช่อง 7 ถือว่ามีรายการวันหยุดที่มีรายการดีๆต่อเนื่องมาตลอด

รายการ “คบเด็กสร้างบ้าน” ซึ่งเป็นรายการเด็ก ที่นำเสนอเรื่องราวของเด็กอีกแง่มุมหนึ่ง
ที่มีความรับผิดชอบเกินตัวและมีความแตกต่างกันในแต่ละตอน คู่แข่งขันก็คือ
รายการเด็กๆทางสถานีช่องต่างๆ ซึ่งแต่ละรายการมุ่งเน้นผู้ชม คือเด็กเพียงอย่างเดียว
ซึ่งต่างกับรายการ “ คบเด็ก...สร้างบ้าน” ที่เป็นรายการที่ผู้ใหญ่ก็ชมได้
สามารถชมได้ทั้งครอบครัว โดยสอดแทรกสาระและการช่วยเหลือสังคมเข้าไปด้วย

-   กลยุทธ์ทางการตลาด

การสร้างสรรค์และพัฒนารายการ ในปี 2554 บริษัทมีการกำหนดกลยุทธ์ทางการตลาด
เพื่อให้สามารถแข่งขันกับคู่แข่งได้ โดยมุ่งเน้นพัฒนาปรับปรุงรายการอย่างต่อเนื่อง
ทั้งในด้านรูปแบบรายการ เนื้อหาสาระและความบันเทิง โดยสำหรับรายการ “ปลดหนี้”
ได้มีการปรับรูปแบบรายการ อาทิเช่น ให้พิธีกรที่ดำเนินรายการในสตูดิโอ
ได้มีส่วนร่วมในรายการมากขึ้น มีการดำเนินรายการนอกสถานที่มากขึ้น
เพื่อเป็นการเข้าถึงกลุ่มผู้ชมรายการอย่างทั่วถึง
และกลยุทธ์ต่างๆที่จะตอบสนองความต้องการของลูกค้า ให้ครบถ้วน
นอกจากนี้ไม่เพียงแต่จะมีกลุ่มผู้ชมเป้าหมาย จากการแพร่ภาพออกอากาศเท่านั้น
ยังมีกลุ่มผู้ชมเป้าหมายที่ติดตามชมการถ่ายทำรายการ ณ สถานที่จริงด้วย นอกจากนี้ในปี 2554
บริษัทได้เพิ่มประสิทธิภาพการขาย ช่องทางจำหน่ายและส่งเสริมการจำหน่าย
โดยเน้นการจัดกิจกรรมในพื้นที่การถ่ายทำรายการจริง ให้กับสินค้าและบริการต่างๆ
ซึ่งได้รับการตอบรับเป็นอย่างดี

-   งานที่ยังไม่ได้ส่งมอบ

- ไม่มี -

4.5 ธุรกิจจัดกิจกรรม (Business Activity)

4.5.1 ลักษณะผลิตภัณฑ์หรือบริการ

ธุรกิจจัดกิจกรรมการตลาด และจัดงานแสดงโชว์ต่าง ๆ ( Event marketing / Concerts
and Showbiz ) ดำเนินการโดย บริษัท แม็ทชิ่ง เอ็นเตอร์เทนเม้นท์ จำกัด
เป็นธุรกิจที่ให้บริการด้านการจัดกิจกรรมแบบครบวงจร
เพื่อตอบสนองความต้องการและจุดมุ่งหมายของลูกค้า ซึ่งบริษัทมีประสบการณ์ทางด้านนี้มากว่า 10 ปี
และด้วยประสบการณ์รวมกับความสามารถของทีมงานในการสร้างสรรค์กิจกรรมรูปแบบแปลกใหม่
ประกอบกับการให้บริการ
ในลักษณะคู่คิดทางการค้าที่ให้คำปรึกษาและเสนอแนะรูปแบบกิจกรรมที่เหมาะสมกับลูกค้า
ทำให้ธุรกิจทางด้านนี้กลายเป็นหนึ่งในธุรกิจหลัก ที่สร้างรายได้ให้กับบริษัท

ผลงานหลากหลายรูปแบบของธุรกิจจัดกิจกรรมการตลาด และจัดงานแสดงโชว์ต่างๆที่ผ่านมา เช่น
การประกวดนางงาม มิสไทยแลนด์ยูนิเวอร์ส ปี 2554, งานเปิดตัวรถเบนซ์รุ่นใหม่,
การแข่งขันกอล์ฟสตรี Honda LPGA Thailand 2011, งานครบรอบ 5 ปีนิตยสารโวยาจ
,งานแสดงและประกวดพลุนานาชาติเฉลิมพระเกียรติ ปี 2554 ณ ริมชายหาดพัทยากลาง
เมืองพัทยา จังหวัดชลบุรี และงานกิจกรรมอื่น ๆ อีกมากมาย

4.5.2 ลักษณะของลูกค้า

ลูกค้าหลักของบริษัท มีอยู่ทุกภาคส่วนทางธุรกิจและหน่วยงานภาครัฐ
ซึ่งลูกค้าส่วนใหญ่เป็นลูกค้าในกลุ่มธุรกิจที่มีศักยภาพการเติบโตอย่างต่อเนื่อง
เน้นความต้องการดำเนินนโยบายส่งเสริมการตลาดและการเติบโตสู่สากล

กลุ่มลูกค้าเป้าหมาย แบ่งออกเป็น 3 กลุ่มดังนี้

1. กลุ่มธุรกิจเอกชน ลูกค้ากลุ่มนี้ให้ความสำคัญกับการจัดกิจกรรมการตลาด (Event Marketing)
และการเสริมสร้างภาพลักษณ์ของตราสินค้า (Brand Activation) เนื่องจากเป็นตลาดทางตรง
ที่ส่งผลต่อการตัดสินใจของผู้บริโภคได้ทันที เช่น การเปิดตัวสินค้า หรือบริการส่งเสริมการขาย
เป็นต้น

2. กลุ่มรัฐวิสาหกิจและหน่วยงานของรัฐ ลูกค้ากลุ่มนี้ให้ความสำคัญ
กับการจัดกิจกรรมเพื่อสร้างความรู้ ความเข้าใจในกิจการต่าง ๆ ของรัฐ
รวมถึงส่งเสริมการเติบโตของอุตสาหกรรมที่ส่งผลดีต่อประเทศ และประชาชน เช่น งานนิทรรศการ
งานแสดงสินค้า การประชุมสัมมนาระดับชาติ การประชาสัมพันธ์โครงการ หรืองานเข้าถึงประชาชน

3. กลุ่มลูกค้าที่เป็นประชาชน บริษัทจะจัดหาการแสดง หรือโชว์ที่น่าสนใจจากต่างประเทศ
โดยร่วมมือกับบริษัทที่เป็นพันธมิตรในต่างประเทศ เพื่อตอบสนองความต้องการของประชาชนโดยตรง
โดยเฉพาะกิจกรรมแต่ละรายการ จะมีกลุ่มลูกค้า ที่มีลักษณะแตกต่างกันออกไป
ในส่วนของผู้สนับสนุนการจัดรายการ ( ในกรณีที่เป็น Event Promoter ) คือ เจ้าของผลิตภัณฑ์
จะทำการประชาสัมพันธ์ผลิตภัณฑ์หรือบริการ เพื่อสร้างแบรนด์ให้เป็นที่จดจำ แก่กลุ่มเป้าหมาย
โดยผ่านการจัดกิจกรรมการแสดงคอนเสิร์ต หรือ กิจกรรมการจัดงานของบริษัท

4.5.3 ช่องทางการให้บริการของบริษัท

บริษัทได้รับคัดเลือกจัดกิจกรรม และบริหารกิจกรรมผ่าน 5 ช่องทาง ดังนี้

1.  ผ่านการนำเสนอผลงานและแผนงานแก่หน่วยงานต่าง ๆ ( Picth )
    เกิดขึ้นจากการติดตามผลงานของลูกค้า หรือจากการได้รับเชิญให้เข้าไปนำเสนอแผนงาน
    (Picth) แข่งกับผู้รับจัดกิจกรรมรายอื่น ๆ โดยฝ่ายการตลาดของบริษัท
    นำข้อมูลที่ได้รับมาจัดเตรียมแผนงานและงบประมาณ ตามวัตถุประสงค์ที่ลูกค้าต้องการ
    และนำเสนอหากได้รับคัดเลือก
    ฝ่ายผลิตของบริษัทดำเนินการประสานงานกับลูกค้าเพื่อดำเนินงานขั้นต่อไป

2.  ผ่านการสร้างความสัมพันธ์ที่ดีกับลูกค้า บริษัทมีมาตรฐานในการผลิตผลงาน ให้อยู่ในระดับสากล
    ซึ่งเป็นส่วนสร้างความเชื่อมั่นและพึงพอใจให้กับของลูกค้า
    ก่อให้เกิดความสัมพันธ์อันดีระหว่างกัน ทำให้ลูกค้ากลับมาใช้บริการของบริษัทอย่างต่อเนื่อง

3.  ผ่านการสร้างพันธมิตรทางการค้า การเป็นพันธมิตรที่อยู่ในสายการจัดกิจกรรม
    การตลาดเป็นช่องทางหนึ่งที่สามารถแนะนำบริษัท หรือสนับสนุนบริษัทต่อลูกค้าได้เป็นอย่างดี

4.  ผ่านการแนะนำของลูกค้า ผลงานคุณภาพซึ่งอยู่ในมาตรฐานระดับสากล และประสบการณ์กว่า
    10 ปี ทำให้ลูกค้าเกิดความมั่นใจและมีการแนะนำลูกค้าอื่นมาใช้บริการของบริษัท

5.  ผ่านการแนะนำจากบริษัท แม็ทชิ่ง แม็กซิไมซ์ โซลูชั่น จำกัด(มหาชน)และบริษัทในเครือ
    เป็นการร่วมมือกันของบริษัทในเครือ เพื่อก่อให้เกิดความสะดวกสบายกับลูกค้ามากที่สุด
    หากลูกค้าของบริษัทเหล่านี้ต้องการจัดกิจกรรม การตลาดก็จะประสานงานมายังบริษัท
    ให้เป็นผู้ให้บริการแก่ลูกค้าต่อไป

    4.5.4 การตลาดและสภาวะการแข่งขัน

    นโยบายและลักษณะการตลาด

    การดำเนินธุรกิจของบริษัท แม็ทชิ่ง เอ็นเตอร์เทนเม้นท์ จำกัด
    ถือเป็นหนึ่งในธุรกิจที่อยู่ในกลุ่มอุตสาหกรรมการบริการ ซึ่งธุรกิจนี้มีการเติบโตอย่างต่อเนื่อง
    ด้วยความต้องการที่เพิ่มขึ้นของหน่วยงานภาครัฐ และภาคเอกชน
    บริษัทจึงมีความมุ่งมั่นที่จะพัฒนาองค์กรอย่างต่อเนื่อง
    เพื่อให้สอดคล้องกับสถานการณ์ที่เปลี่ยนแปลง และเพื่อให้การบริการมีความทันสมัยมีประสิทธิ
    ภาพและสามารถรองรับ ทุกความต้องการของลูกค้าที่หลากหลายได้
    โดยบริษัทให้ความสำคัญกับการพัฒนาแต่ละด้าน ดังนี้

1. การพัฒนาความสัมพันธ์ที่ดีกับลูกค้า โดยบริษัทเน้นการบริการที่เข้าถึงลูกค้า
ให้คำปรึกษาในการบริหารจัดการกิจกรรมการตลาดอย่างมีประสิทธิภาพ

2. การพัฒนาเทคโนโลยี โดยบริษัทมีการพัฒนาอุปกรณ์ และเครื่องมือด้านการตลาด
สำหรับจัดกิจกรรมให้มีความทันสมัย เพื่อให้สอดคล้องกับเทคโนโลยีที่เปลี่ยนแปลงตลอดเวลา
และยังสามารถขยายช่องทางต่อยอดธุรกิจให้กับลูกค้าได้

3. การพัฒนาด้านการให้บริการ บริษัทเน้นการให้บริการแบบครบวงจร เพื่ออำนวยความสะดวก
และประหยัดเวลาของลูกค้า นอกจากนี้บริษัทยังมีการควบคุมคุณภาพใน
ทุกขั้นตอนการดำเนินงานอีกด้วย

4. การพัฒนาคุณภาพ เนื่องจากคุณภาพของผลงาน และความพึงพอใจของลูกค้า
เป็นกลยุทธ์ทางการตลาดที่สำคัญของบริษัท ดังนั้นบริษัทจึงให้ความสำคัญอย่างมาก
กับการพัฒนาบุคลากร เพื่อให้สามารถสร้างสรรค์ผลงานที่มีคุณภาพ
และสร้างความพอใจให้ลูกค้าได้ประโยชน์สูงสุด

  สภาวะการแข่งขัน

ในต้นปี 2554 ที่ผ่านมา สภาพการแข่งขันในตลาดธุรกิจรับจ้างจัดงาน มีการแข่งขันมากขึ้น
ตามแนวโน้มการเติบโตของสภาพเศรษฐกิจไทย โดยภาคธุรกิจเอกชน
เน้นการใช้กิจกรรมทางการตลาด 360 องศา ทั้ง radio spot, TVC, print ad, point of
purchase, outdoor, sampling และ roadshow ครอบคลุมทุกสื่อ
เพื่อเน้นความถี่และการกระจายตัวไปตามกลุ่มลูกค้ามากขึ้น ในส่วนการจัดงานของบริษัท
ได้รับผลตอบรับเป็นอย่างดีจากลูกค้า และผู้เข้าร่วมงาน เช่น
งานแสดงและประกวดพลุนานาชาติเฉลิมพระเกียรติฯ ,งานประกวดมิสไทยแลนด์ยูนิเวอร์ส เป็นต้น

  แนวโน้มการเติบโต

ปัจจุบันการจัดกิจกรรมการตลาด มีทั้งในภาคธุรกิจเอกชนและภาครัฐ
ซึ่งต้องการใช้การจัดกิจกรรมต่าง ๆ เพื่อเป็นเครื่องมือ ในการเผยแพร่ข้อมูลให้แก่ประชาชน
และเพื่อให้เข้าถึงกลุ่มเป้าหมาย ที่ต้องการสื่อสารให้มากที่สุด และให้เกิดประสิทธิภาพ
และความคุ้มค่าในการใช้งบประมาณทางการตลาด ในช่วงปลายปี 2554
อุตสาหกรรมรับจ้างจัดกิจกรรมการตลาด และจัดงานแสดงโชว์ต่างๆ
ได้รับผลกระทบอย่างรุนแรงจากวิกฤติอุทกภัย ลูกค้าเลื่อนการจัดกิจกรรมการตลาด
และยกเลิกการจัดคอนเสิร์ต และงานแสดงโชว์ต่างๆ

สำหรับทิศทางของบริษัท ในปี 2555 บริษัทยังคงนโยบาย
ที่จะขยายฐานการให้บริการลูกค้ามากขึ้นและผลิตผลงานสร้างสรรค์พร้อมด้วยนำเสนอกิจกรรมทางการตลาดและเทคโนโลยีอันทันสมัยให้เกิดประโยชน์สูงสุด
ทั้งนี้เพื่อรักษาและตอกย้ำความเป็นผู้นำในการให้บริการในธุรกิจด้านนี้

  งานที่อยู่ระหว่างดำเนินการ และยังไม่ส่งมอบ

  - ไม่มี-

4.6 ธุรกิจผลิตสิ่งพิมพ์

4.6.1. ลักษณะผลิตภัณฑ์หรือบริการ

-   ลักษณะผลิตภัณฑ์

คือการผลิตสื่อสิ่งพิมพ์นิตยสาร และ Pocket Book

ผลิตนิตยสารแฟชั่นแนว Street Style เพื่อวางจำหน่ายแก่ผู้อ่าน โดยออกเป็นรายเดือน
ซึ่งรายได้จะมาจากการขายนิตยสาร และจากลูกค้า Agency และลูกค้า Direct
ให้ทำการซื้อพื้นที่เพื่อโฆษณาสินค้า

ผลิต Pocket Book (หนังสือเล่ม) ที่มีเจตนารมณ์ที่จะหาสิ่งมีประโยชน์มาสู่วงการหนังสือ
เพื่อเป็นของขวัญสำหรับนักอ่านทั้งหลาย รายได้มาจากการขายหนังสือ
ซึ่งมีอายุบนแผงนานกว่านิตยสาร และสามารถพิมพ์ซ้ำได้

ปัจจุบันบริษัทมีการให้บริการ ดังนี้

- นิตยสาร Cheeze รายเดือน เป็นนิตยสารแฟชั่นวัยรุ่นแนว Street Style, How to,
Shopping ที่เน้นภาพ on street เป็นหลัก และเนื้อหา content ที่น่าสนใจ

- นิตยสาร Cheeze Shopping Guide เป็นนิตยสารแจกฟรีรายเดือน เนื้อหาเน้น item
สินค้าแฟชั่น บอกราคาและแผนที่ โดยแทรกไปกับเล่ม Cheeze รายเดือนและพิมพ์แยกแจกเป็น
free copy ตามแหล่งช้อปปิ้งต่างๆ ในกรุงเทพฯ และเชียงใหม่

- นิตยสาร Looker รายเดือน เป็นนิตยสารแฟชั่นแนว Street Wear
ที่สร้างแรงบันดาลใจในการแต่งตัวและการดูแลตัวเองสำหรับผู้ชาย

- นิตยสาร Cheeze Lady เป็นนิตยสารแฟชั่นผู้หญิงเล่มพิเศษ เนื้อหาเกี่ยวกับผู้หญิงทั้งหมด ทั้งภาพ
street และคอลัมน์ต่างๆ ออกเป็นรายสะดวก

- Pocket Book (หนังสือเล่ม)
รวบรวมนักเขียนรุ่นใหม่ที่สามารถสื่อสารกับคนรุ่นเดียวกันได้ในทุกๆ เรื่อง ตั้งแต่หัวจรดเท้า
เข้าไปถึงเรื่องหัวใจ หรือแม้แต่เรื่องสมอง

- รับออกแบบสิ่งพิมพ์ เช่น Supplement Be trend, Catalog/POP Mood

- รับทำ Production AD ทั้งหมดให้กับลูกค้า SME ที่ไม่สะดวกในการทำ Artwork เอง
ตั้งแต่การหา Reference, การ casting หานางแบบ, การถ่ายทำ และ Artwork

-   กลุ่มลูกค้า

1. กลุ่มลูกค้า Agency บริษัทโฆษณาที่แนะนำบริษัทต่อลูกค้าที่เป็นเจ้าของผลิตภัณฑ์

2. กลุ่มลูกค้า Direct บริษัทห้างร้าน หรือธุรกิจขนาดเล็กที่ต้องการโฆษณาผลิตภัณฑ์ของตนเอง

-   กลุ่มผู้อ่าน (Cheeze)

  1. กลุ่มผู้อ่านนิตยสาร ตั้งแต่วัยรุ่นตอนต้น - มหาวิทยาลัย

  2. กลุ่มผู้ที่ทำงานอยู่ในแวดวงการแฟชั่น ดีไซเนอร์ ช่างภาพ และงานโฆษณา

-   กลุ่มผู้อ่าน (Looker)

  1. กลุ่มผู้อ่านนิตยสาร ตั้งแต่วัยรุ่น, วัยทำงาน โดยเน้นที่ผู้ชาย

  2. กลุ่มผู้ที่ทำงานอยู่ในแวดวงการแฟชั่น ดีไซเนอร์ ช่างภาพ และงานโฆษณา

-   กลุ่มผู้อ่าน (Pocket Book)

1. กลุ่มผู้อ่าน pocket book ทั่วไป

2. กลุ่มแฟนคลับจากนิตยสาร Cheeze, Looker

4.6.2 การจัดหาผลิตภัณฑ์หรือบริการ

ขั้นตอนกระบวนการผลิตนิตยสารเริ่มจาก

1. ประชุมวางแผนการทำงาน วาง Theme ที่จะเกิดขึ้นในแต่ละเดือน
เพื่อส่งต่อให้ภายในกองได้ทำงานต่อ ในขั้นตอนนี้อาจมีการซื้อ Fashion Set , ภาพ on street
หรือ Content จากทางลูกค้า (Advertorial) กองบรรณาธิการต้องทำงานรองรับในส่วนนี้ด้วย
รวมถึงกำหนดค่า Productionในการถ่ายทำแฟชั่นในแต่ละเซตไม่ให้เกินงบประมาณที่ตั้งไว้

2. เขียนคอลัมน์ตาม Theme ที่ได้กำหนดไว้ รวมถึงด้านภาพถ่ายที่ช่างภาพถ่ายเข้ามา
จะมีบรรณาธิการช่างภาพคัดรูปที่ดีที่สุดเพื่อให้เข้ากับ Issue นั้นๆ

3. ส่งเนื้อหาและรูปภาพให้ฝ่าย Art เพื่อจัดทำ layout

4. จัดส่ง Art Work ไปยังร้านแยกสีทำเพลท ตรวจปรู๊ฟสี และส่งโรงพิมพ์

5. จัดส่งให้กับผู้จัดจำหน่าย

ขั้นตอนกระบวนการผลิตโฆษณา (สำหรับลูกค้า SME)

1. รับ Brief ความต้องการของลูกค้า ว่าต้องการให้ AD ออกมาเป็นแบบไหน และสินค้าคืออะไร

2. ทางทีมงานหา Reference และนางแบบกลับไปให้ลูกค้าเลือก
เมื่อลูกค้าคอนเฟิร์มก็สามารถเริ่มดำเนินการในขั้นต่อไปได้

3. เป็นขั้นตอนการทำงาน Production ทั้งหมด ตั้งแต่การถ่ายทำ จนถึงการทำ Artwork

4. จัดส่ง Artwork ให้ลูกค้าดู ว่าต้องแก้ไขเพิ่มเติม หรือสามารถผ่านได้

5. จัดส่งร้านเพลทเพื่อดู Digital Proof และส่งให้ลูกค้าคอนเฟิร์มอีกครั้ง

ขั้นตอนกระบวนการผลิต Pocket Book

1. สรรหานักเขียนที่มีงานเขียนตรงตามเจตนารมณ์ของสำนักพิมพ์
ทำข้อตกลงระหว่างนักเขียนและสำนักพิมพ์ เพื่อดำเนินการขั้นต่อไป

2. ส่งเนื้อหาและรูปภาพให้ฝ่าย Art เพื่อจัดทำ layout

3. จัดส่ง Art Work
ไปยังผู้จัดจำหน่ายเพื่อให้พิจารณาต้นฉบับและวางแผนการตลาดว่าสามารถจัดพิมพ์ได้หรือไม่

4. เมื่อผ่านการพิจารณาจึงจัดส่ง Art Work ไปยังร้านแยกสีทำเพลท ตรวจปรู๊ฟสี และส่งโรงพิมพ์

5. จัดส่งให้กับผู้จัดจำหน่าย

4.6.3 การตลาดและสภาวะการแข่งขัน

-   ภาวะอุตสาหกรรม

ภายในปี 2554 เนื่องด้วยสภาพเศรษฐกิจยังคงได้รับผลกระทบอย่างหนักจากเหตุการณ์น้ำท่วมใหญ่
และยังคงมีภาวะการถดถอยทั่วโลก ซึ่งทำให้มีผลต่อธุรกิจในทุกๆ แขนง
แต่ในด้านของสื่อประเภทต่างๆ ถือว่ายังมีผลไม่มากนัก
โดยรวมแล้วมูลค่าการใช้จ่ายด้านโฆษณาผ่านสื่อสิ่งพิมพ์นิตยสาร ในปี 2554 เพิ่มมากกว่าปี 2553
เล็กน้อย

อีกทั้งในด้านการเติบโตของธุรกิจถือว่ายังอยู่ในเกณฑ์ที่ดี ทั้งในด้านยอดขาย
และยอดโฆษณาที่นอกจากมีรายได้จากลูกค้า Agency บริษัทฯยังมีฐานลูกค้า SME ร้านค้าย่อยๆ
หรือธุรกิจขนาดเล็กประเภทเสื้อผ้าเครื่องแต่งกายที่ยังคงสนใจลงโฆษณากับนิตยสารอย่างต่อเนื่อง
ซึ่งถือเป็นตลาดโฆษณาหลักและเป็นตลาดที่ต่างจากนิตยสารเล่มอื่นๆ

ส่วนการแข่งขันในด้านอุตสาหกรรมโรงพิมพ์ที่ต้องขวนขวายหาลูกค้าเพื่อให้ธุรกิจของตนเองดำเนินต่อไปได้
มีผลทำให้ทางบริษัทได้ผลประโยชน์ในส่วนนี้ เพราะมีการเสนอราคาค่าพิมพ์ ค่ากระดาษ จากที่ต่างๆ
ด้วยราคาที่ถูก และคุณภาพดี ซึ่งทำให้เราสามารถเลือกสิ่งที่ดีที่สุด และถูกที่สุดได้

-   สภาวะการแข่งขัน

ในปัจจุบันภาวการณ์แข่งขันของธุรกิจผลิตสื่อสิ่งพิมพ์ยังคงมีการแข่งขันอย่างสูง
ทั้งผู้ผลิตรายเดิมและรายใหม่ ทำให้บริษัทต้องมีการปรับกลยุทธ์ในการแข่งขันหลายๆ ด้าน ดังนี้

- กลยุทธ์ด้านผลิตภัณฑ์

นิตยสาร Cheeze แข่งกับตัวเองด้วยการพัฒนางานให้มีคุณภาพยิ่งๆ ขึ้นไป
ปรับรูปลักษณ์อย่างสม่ำเสมอ ดึงเอกลักษณ์ของ Cheeze ที่ถือเป็น Street Fashion Content
ออกมา พยายามปรับตัวให้ทันต่อความคิดเห็นของกลุ่มวัยรุ่นผู้อ่านอยู่เสมอ เพราะเป็นกลุ่มที่ไม่อยู่นิ่ง
ตามกระแสตลอดเวลา, มีการสร้างทีมงานคนรุ่นใหม่ขึ้นมาเสริมทีม ทั้งหมดนี้เพื่อให้ Cheeze
ยังคงเป็น Trend Setter และ The Best Street Magazine ฉบับเดียวในเมืองไทย

นิตยสาร Looker สามารถขยายฐานคนอ่าน
และด้วยความเป็นนิตยสารใหม่ทั้งยังแตกต่างจากนิตยสารผู้ชายอื่นๆ ทั่วไปในตลาด
จึงยังโดดเด่นด้วยสไตล์และคาแรคเตอร์ของตัวนิตยสารเอง ทั้งยังคงลดค่าใช้จ่ายในออฟฟิศ
หาโฆษณาเพิ่ม

- กลยุทธ์ด้านยอดขายและส่งเสริมการขาย

นิตยสาร Cheeze ยังถือว่าเป็นนิตยสารที่มียอดขายดี ทำให้บริษัทสนใจที่จะเพิ่มยอดขายให้เติบโต
โดยร่วมมือกับทางผู้จัดจำหน่ายในการวางแผนเพื่อให้นิตยสารส่งถึงมือผู้อ่านให้มากที่สุด
ทั้งนี้แบ่งสัดส่วนกรุงเทพฯ 60% ต่างจังหวัด 40% ใช้กลยุทธ์การแบ่งเปอร์เซ็นต์ (ค่า
commission) กับผู้จัดจำหน่ายในกรณีที่สามารถขายได้ตามยอดที่บริษัทฯตั้งไว้
ทำการเยี่ยมเยียนกลุ่มเอเย่นต์ขายหนังสือตามภาคต่างๆ
เพื่อเข้าถึงข้อมูลและนำมาปรับปรุงแก้ไขในการทำนิตยสาร ทำกิจกรรมเล็กๆ
เพื่อสร้างความสัมพันธ์ที่ดีกับคนอ่าน

นิตยสาร Cheeze Shopping Guide ได้รับผลที่ดีมาก เพราะ Cheeze Shopping Guide
จะถูกแทรกไปกับเล่มนิตยสาร Cheeze รายเดือน ทำให้สามารถกระจายไปสู่ลูกค้าได้ทั่วประเทศ
สำหรับในส่วนของ free copy ที่พิมพ์แยกออกมา
จะกระจายไปสู่กลุ่มผู้อ่านและกลุ่มลูกค้าโดยทีมงาน
ซึ่งสามารถเข้าหากลุ่มผู้อ่านและกลุ่มลูกค้าได้อย่างตรงเป้าหมาย
เพราะทั้งสองกลุ่มนี้อยู่ในจุดแหล่งช้อปปิ้งจุดเดียวกัน

นิตยสาร Looker แบ่งสัดส่วนกรุงเทพฯ 70% ต่างจังหวัด 30%
เป็นปรากฎการณ์ใหม่ของนิตยสารแฟชั่นผู้ชายที่ได้รับการตอบรับจากคนอ่าน
และเหล่าคนในแวดวงการแฟชั่นได้เป็นอย่างดี
ด้วยความน่าสนใจในตัวนิตยสารเองที่แตกต่างจากนิตยสารผู้ชายเล่มอื่นๆ
และยังมีการทำกิจกรรมเพื่อสร้างความสัมพันธ์กับคนเหล่านี้ อย่างการจัดปาร์ตี้เล็กๆ
เชิญคนในแวดวงการ หรือการเปิดบู้ธในงาน event ต่างๆ เพื่อเจอะเจอกับแฟนคลับคนอ่าน

นิตยสาร Looker ได้รับผลพวงยอดขาย Cheeze จึงทำให้มียอดขายที่ดีตามไปด้วย

- กลยุทธ์ด้านราคา

มีการทำ Pack ใหญ่ขายให้กับลูกค้าที่มีความสัมพันธ์ที่ดีและชื่นชอบในตัวนิตยสารเราอยู่แล้ว เช่น
ลูกค้าเครือ CMG, The Mall Group เป็นต้น

-   งานที่ยังไม่ส่งมอบ

  - ไม่มี-

4.7 ธุรกิจออนไลน์ www.cheezeplaza.com

4.7.1 ลักษณะผลิตภัณฑ์หรือบริการ

-   ลักษณะบริการ คือ เว็บไซต์ช้อปปิ้งออนไลน์ที่รวบรวบสินค้าแฟชั่น อินเทรนด์
    จากทั่วทุกสารทิศมารวมไว้ในเมืองจำลองออนไลน์ ที่ชื่อ Cheeze Plaza
    โดยการเปิดบริการให้เช่าพื้นที่ภายในเว็บไซด์เพื่อให้ผู้ที่สนใจขายสินค้านำสินค้ามาลงในพื้นที่ของตัวเอง
    สามารถขายสินค้าได้ทั้งมือ 1 และมือ 2 โดยทางเว็บไซต์เปิดพื้นที่ให้เช่าเท่านั้น
    ผู้ซื้อและผู้ขายสามารถซื้อ-ขายสินค้ากันเองโดยไม่ต้องผ่าน Cheeze

-   การบริการแบ่งเป็น 2 ประเภท

  การบริการให้เช่าพื้นที่

1.  เปิดบริการให้เช่าพื้นที่ขายสินค้าทั้งมือ 1 และมือ 2 โดย 1 ร้านค้าสามารถลงภาพสินค้าได้
    10 ชิ้น โดยสินค้า 1 ชิ้นสามารถลงภาพได้ 6 มุมมอง
    (สามารถเปลี่ยนสินค้าได้เองตลอดเวลา)

1.  ผู้เช่าพื้นที่ สามารถตกแต่งร้านค้าได้ โดยสามารถเลือก Background ที่มีไว้ให้ภายในเว็บ

การบริการข้อมูล

1.  เปิดบริการรวบรวมสินค้าสุดอินเทรนด์จากแหล่งช้อปปิ้งทั่วทุกสารทิศ และข้อมูลอัพเดทแฟชั่น
    เทรนด์ต่างๆ สินค้าแนะนำที่กำลังนิยมรวมถึงข้อมูลสินค้าลดราคาจากแหล่งช้อปปิ้งทั่วประเทศ
    อีกทั้งสามารถลงประกาศขายสินค้าที่ตัวเองตามหาอยู่ได้อีกด้วยโดยไม่ต้องเสียค่าใช้จ่าย

-   ลักษณะของลูกค้าที่มาใช้บริการ แบ่งเป็น 2 ประเภท

  ผู้ขายสินค้า : ลูกค้าที่ต้องการขายสินค้า โดยการเช่าพื้นที่ภายในเว็บไซด์เพื่อ ลงรูปภาพ สินค้า
  ข้อมูล

  รายละเอียดในการติดต่อซื้อขาย

  ผู้ซื้อสินค้า : ลูกค้าที่ต้องการซื้อสินค้าภายในเว็บไซด์ โดยการเข้าชมสินค้าตามร้านค้าต่างๆ

-   รายได้จากการให้บริการ

  บริษัทมีรายได้จากให้การบริการให้เช่าพื้นที่ขายสินค้า และการบริการพื้นที่โฆษณา

4.7.2 การจัดหาผลิตภัณฑ์และบริการ

-   การบริการให้เช่าพื้นที่มีขั้นตอน ดังนี้

1.  คลิก apply แล้วกรอกข้อมูลในส่วนของสมัครเป็นผู้ขายให้ครบถ้วน

1.  ทาง admin จะตรวจความถูกต้องของข้อมูลผู้สมัครและยืนยัน
    โดยจะมีอีเมล์แจ้งกลับไปทางผู้สมัคร

2.  เมื่อมีการยืนยันกลับทางอีเมล์
    ทางผู้สมัครต้องมีการชำระค่าเช่าพื้นที่โดยการเลือกโปรโมชั่นภายใน My shop

3.  โอนเงินตามจำนวนโปรโมชั่นที่เลือกมาที่บัญชีของบริษัท

4.  นำสลิปใบโอนเงินและสำเนาบัตรประชาชน ส่งมาแจ้งทีมงาน ทาง Fax.02-6696647 หรือ

  Mail: admin@cheezeplaza.com พร้อมทั้งเขียนรายละเอียด รหัสร้านค้า และ username
  แนบมาด้วย

6.  เมื่อมีการชำระเงินเรียบร้อยแล้ว
    ทางผู้เช่าสามารถลงรูปสินค้าพร้อมรายละเอียดในร้านค้าของตนเอง

7.  ทาง admin จะมีการตรวจความเหมาะสมของภาพสินค้า และยืนยัน

8.  ผู้เช่าสามารถเปลี่ยนภาพสินค้าได้ตลอดเวลา

4.7.3 การตลาดและการแข่งขัน

-   สภาวะอุตสาหกรรม

การใช้บริการทางอินเตอร์เน็ตมีแนวโน้มเติบโตขึ้นทุกปีอย่างต่อเนื่อง และเติบโตมากกว่าสื่ออื่นๆ
อีกทั้งแนวโน้มในการซื้อของทางออนไลน์มีการเติบโตสูงขึ้น
สังเกตได้จากเว็บไซต์ซื้อขายสินค้าที่มีเกิดขึ้นอย่างมากมายทั้งของในประเทศและต่างประเทศ
รวมทั้งการสร้าง Page ขายสินค้าใน Facebook ที่ถือว่าในปัจจุบันนี้ได้รับความนิยมเป็นอย่างสูง
ทั้งตัวผู้ขายเองที่สามารถทำได้ง่ายๆ โดยไม่เสียค่าใช้จ่าย และผู้ซื้อเองที่มีตัวเลือกเยอะมากขึ้น
และง่ายในชีวิตประจำวัน ส่วนหนึ่งอาจเป็นเพราะสื่อออนไลน์เป็นสื่อที่สะดวกรวดเร็วในการหาข้อมูล
และยังประหยัดเวลาและค่าใช้จ่ายในการเดินทาง รวบถึงสามารถซื้อของที่อยู่ไกลๆ
หรือต่างประเทศได้โดยนั่งอยู่ที่บ้าน ซึ่งเป็นเสน่ห์ของสื่อออนไลน์ที่สื่ออื่นไม่สามารถทำได้

-   สภาวะการแข่งขัน

ภาวะการแข่งขันของสื่อขายของออนไลน์ค่อนข้างสูง ทำให้ผู้บริโภคมีทางเลือกค่อนข้างมาก
โดยทางบริษัทได้มีกลยุทธ์ในการแข่งขัน ดังนี้

  การใช้กลยุทธ์แบบเชื่อมโยง (Clustering Method)

บริษัทสามารถใช้ประโยชน์จากการเกาะกลุ่มทางธุรกิจ
เพื่อให้เกิดอำนาจการต่อรองและสนองตอบทางธุรกิจอย่างครบวงจรโดยดึงความแข็งแรงของแบรนด์
Cheeze Magazine มาใช้ให้เกิดประโยชน์ เช่น การเช่าพื้นที่ขายสินค้าในเว็บ Cheeze Plaza
พร้อมกับการได้ลงโฆษณาสินค้าใน Cheeze Magazine
ทำให้การบริการของเว็บไซด์เรามีมูลค่าเพิ่มมากขึ้น และแตกต่างกับเว็บไซต์อื่น

  การใช้กลยุทธ์การตลาดแบบบูรณาการ (Integrated Marketing Communication)

เนื่องจากบริษัทมีการให้บริการที่หลากหลาย เพื่อตอบสนองความต้องการทางการตลาด
บริษัทจึงสามารถให้บริการการตลาดแบบบูรณาการได้ครบวงจร เช่น
บริษัทมีสื่อประชาสัมพันธ์ของตัวเองในการแจ้งข้อมูล ข่าวสาร ประชาสัมพันธ์หรือโปรโมชั่นต่างๆ
รวบถึงการออกแบบสื่อโฆษณาและกราฟฟิคบนเว็บไซด์

-   ธุรกิจการบริการจัดงาน (Event)

ลักษณะบริการ
เป็นการจัดกิจกรรมให้กับกลุ่มเป้าหมายโดยมีรูปแบบและวัตถุประสงค์ที่แตกต่างกันออกไปในแต่ละงาน

-   กลุ่มลูกค้า

1. กลุ่มลูกค้า Agency บริษัทโฆษณาที่แนะนำบริษัทต่อลูกค้าที่เป็นเจ้าของผลิตภัณฑ์

2. กลุ่มลูกค้า Direct บริษัทห้างร้าน ที่ต้องการโฆษณาผลิตภัณฑ์ของตนเอง

-   กลุ่มเป้าหมาย

1.กลุ่มผู้อ่านนิตยสาร cheeze และ Looker

2 บุคคลทั่วไป

-   การจัดการการบริการ

ขั้นตอนกระบวนการทำ Event เริ่มจาก

1. ประชุมวางแผนการทำงาน วาง Theme ที่จะเกิดขึ้นในแต่ละงาน
มีวัตถุประสงค์หลักในการจัดการที่ชัดเจน
เพื่อต่อยอดความความคิดและนำไปสร้างสรรค์รูปแบบกิจกรรม

2. ทำรูปแบบและรายละเอียดของงาน

- ทำ Design ที่สอดคล้องกับ Theme และกิจกรรมที่จะเกิดขึ้น

- วางแผนระยะเวลาในการจัดงาน

3. ทำแผน PR ต่างๆ ทั้ง Pre และ Post เพื่อเป็นการประชาสัมพันธ์ให้ทราบถึงงานที่จะเกิดขึ้น

-   งานที่ยังไม่ได้ส่งมอบ

  - ไม่มี-

4.8 ธุรกิจผลิตรายการโทรทัศน์ Double Cheese TV

4.8.1 ลักษณะผลิตภัณฑ์หรือบริการ

-   ลักษณะผลิตภัณฑ์ คือ รายการวัยรุ่นที่นำเสนอเนื้อหาเชิงแฟชั่น, ไลฟ์สไตล์
    และไลฟ์สไตล์ออนไลน์ที่มีบทบาทกับวัยรุ่นในปัจจุบัน
    ในรูปแบบฟรีสไตล์ที่เข้าใจง่ายและเข้าถึงวัยรุ่นได้ง่าย ออกอากาศทุกวันจันทร์-พฤหัสบดี ช่อง
    7 เวลา 01.30 – 02.00 น. โดยผลิตร่วมกับ BBTV
    มีวัตถุประสงค์เพื่อเป็นการประชาสัมพันธ์ Cheeze และ Looker อีกช่องทางหนึ่ง
    หารายได้จากการขายโฆษณา

-   กลุ่มลูกค้า

1. กลุ่มลูกค้า Agency บริษัทโฆษณาที่แนะนำบริษัทต่อลูกค้าที่เป็นเจ้าของผลิตภัณฑ์

2. กลุ่มลูกค้า Direct บริษัทห้างร้าน หรือธุรกิจขนาดเล็กที่ต้องการโฆษณาผลิตภัณฑ์ของตนเอง

-   กลุ่มเป้าหมาย

1. วัยรุ่น

2. บุคคลทั่วไปที่มีหัวใจวัยรุ่น

4.8.2 การจัดหาผลิตภัณฑ์หรือบริการ

ขั้นตอนกระบวนการผลิตรายการเริ่มจาก

1. ประชุมวางแผนการทำงาน วาง Theme ที่จะเกิดขึ้นในแต่ละเทป เพื่อให้แต่ละฝ่ายได้ทำงานต่อ
creative คิดงาน เขียนสคริป หาข้อมูลเพิ่มเติม เตรียม prop ในรายการ รวมถึงกำหนดค่า
Production ในการถ่ายทำไม่ให้เกินงบประมาณที่ตั้งไว้

2. ถ่ายทำเทปรายการ

3. นำเทปรายการไปตัดต่อ

4. จัดส่งเทปไปยังกองเซ็นเซอร์

5. เมื่อผ่านการพิจารณาจึงนำไปออนแอร์

4.8.3 การตลาดและสภาวะการแข่งขัน

-   ภาวะอุตสาหกรรม

เศรษฐกิจโลกโดยรวมมีผลกระทบจากอุบัติภัยต่างๆ อย่าง สึนามิในญี่ปุ่น
ที่เป็นประเทศที่มีฐานอุตสาหกรรมในเมืองไทย
แต่ในแง่ของเม็ดเงินโฆษณาที่ผ่านทางสื่อโทรทัศน์ในช่วงต้นปี 2554 นั้นกลับสูงเป็นประวัติการณ์
โดยสถานีโทรทัศน์ทุกช่อง (ไม่รวม NBT)
มีเม็ดเงินโฆษณาสูงสุดเป็นสถิติใหม่ซึ่งมีสาเหตุมาจากการปรับขึ้นค่าโฆษณา สำหรับหลายๆ
รายการและอัตราการใช้เวลาโฆษณาเพิ่มขึ้น
และมาชะงักในช่วงครึ่งปีหลังเมื่อมีเหตุการณ์น้ำท่วมใหญ่หลายจังหวัดในประเทศไทย
โดยเฉพาะจุดศูนย์กลางอย่างกรุงเทพมหานคร จึงมีผลกระทบโดยตรงต่ออุตสาหกรรมต่างๆ
รวมทั้งการใช้เม็ดเงินโฆษณาของสื่อโทรทัศน์ด้วย

-   สภาวะการแข่งขัน

เนื่องด้วยการแข่งขันในด้านสื่อโทรทัศน์มีสูง
นอกจากช่องฟรีทีวีแล้วก็ยังมีช่องเคเบิ้ลทีวีที่มีอยู่หลากหลายค่าย
รวมทั้งศักยภาพความเชี่ยวชาญของคู่แข่งมีสูงกว่า มีเครื่องมือและบุคลากรที่พร้อมกว่า แต่ในแง่ของ
content แล้ว Cheeze สามารถสร้างความต่างในตลาดได้อยู่เสมอ